Symud pensiwn o’r DU dramor neu symud pensiwn tramor i'r DU\nA ydych yn ystyried gadael y DU i fyw mewn gwlad arall, neu a ydych wedi bod yn gweithio yn y DU am gyfnod ac yn awr yn symud dramor? Yna efallai hoffech edrych ar yr opsiwn o symud eich pensiwn i wlad arall.\nOs symudwch dramor, nid oes rhaid i chi drosglwyddo’ch pensiwn o’r DU. Gallwch ddewis ei adael yn y DU ac yna cymryd incwm ohono. Fodd bynnag, gallai fod buddion o symud eich pensiwn dramor. Darganfyddwch beth yw eich opsiynau, beth allai'r buddion fod a beth sydd angen i chi feddwl amdano.\nPam gallech ystyried symud eich pensiwn dramor?\nBeth yw’r opsiynau ar gyfer trosglwyddo pensiwn dramor?\nTreth wrth drosglwyddo i gynllun pensiwn tramor cydnabyddedig cymwys (QROPS)\nQROPS a’r lwfans oes\nBeth fydd yn digwydd os trosglwyddaf i gynllun tramor nad yw'n QROPS?\nA wyf yn rhydd o reolau a threthi y DU ar fy mhensiynau os trosglwyddaf?\nQROPS a diogelu defnyddwyr\nTrosglwyddo pensiynau i'r DU o wlad arall\nA fydd rhaid i mi dalu treth pan drosglwyddaf fy mhensiwn?\nA fydd Brexit yn cael effaith arnaf wrth drosglwyddo fy mhensiwn i’r DU ?\nPryd a sut allai gael mynediad i arian yn y DU?\nOs ydych yn byw dramor neu’n ystyried symud dramor, efallai y byddwch yn ystyried symud neu ‘drosglwyddo’ i bensiwn y tu allan i’r DU:\nEfallai hoffech i’ch pensiynau fod yn y wlad rydych yn ymddeol iddi, fel na fyddwch yn derbyn incwm mewn punnoedd ac yn gwario mewn arian breiniol gwahanol (oherwydd gall cyfraddau cyfnewid amrywio).\nEfallai y bydd yn haws i chi hefyd gadw golwg ar newidiadau treth a rheoleiddio os ydynt yn digwydd yn y wlad lle rydych yn byw.\nEfallai eich bod yn gweithio y tu allan i’r DU i gyflogwr sy’n cynnig pensiwn ac rydych yn hoffi’r buddion a gynigir.\nOs ydych yn ystyried symud eich pensiwn dramor, argymhellir yn gryf eich bod yn cael cyngor ariannol rheoledig cyn trosglwyddo'ch pensiwn y tu allan i'r DU.\nEfallai y bydd angen i chi ddod o hyd i ymgynghorydd yn y DU a all eich helpu, yn ogystal ag ymgynghorydd yn y wlad rydych am symud eich pensiwn iddi.\nOs ydych am drosglwyddo’ch pensiwn dramor, mae nifer o reolau a chyfyngiadau mae rhaid i chi gydymffurfio â hwy, fel y gosodir gan CThEM.\nBydd angen i chi drosglwyddo i ‘gynllun pensiwn tramor cydnabyddedig cymwys’ (QROPS). Cynllun pensiwn tramor yw QROPS sy’n cwrdd â rheolau CThEM i dderbyn trosglwyddiadau o gynlluniau pensiwn cofrestredig yn y DU.\nDarganfyddwch fwy am drosglwyddo i bensiwn QROPS ar GOV.UK\nMae’r amodau’n cynnwys bod ar gael i drigolion y wlad honno a pheidio â gallu cymryd arian ohoni cyn 55 oed heblaw o dan amgylchiadau arbennig.\nI wirio a yw pensiwn yn QROPS, gwelwch y rhestr o gynlluniau sydd wedi dweud wrth CThEM eu bod yn cwrdd â'r amodau i fod yn gynllun pensiwn tramor cydnabyddedig (QROPS) ar wefan GOV.UK\nOs symudwch dramor, nid oes rhaid i chi drosglwyddo’ch cronfa bensiwn yn y DU. Gallwch ddewis ei adael yn y DU ac yna cymryd incwm ohono yn y DU:\nGellir rheoli risg arian breiniol a chomisiwn cyfnewid trwy sefydlu cyfrif cyfnewid tramor a throsglwyddo arian i'ch arian lleol, yn ôl yr angen.\nOs ydych yn trosglwyddo'ch pensiwn, gwnewch yn siŵr eich bod yn deall y nodweddion a’r opsiynau yn y cynllun newydd rydych yn trosglwyddo iddo a sut mae’n wahanol i’ch pensiwn cyfredol.\nCadwch lygad am unrhyw daliadau y gallech eu talu i wneud y trosglwyddiad a gwirio beth yw’r taliadau sefydlu a pharhaus ar y pensiwn newydd.\nYmhob achos, argymhellir y dylech gael cyngor ariannol rheoledig cyn trosglwyddo'ch pensiwn y tu allan i’r DU oherwydd gall rhai o’r materion hyn fod yn gymhleth. Mae rhaid i chi gael cyngor ariannol rheoledig os ydych am drosglwyddo o’r rhan fwyaf o bensiynau buddion wedi’u diffinio ac o rai cronfeydd pensiwn cyfraniadau wedi’u diffinio sy’n cynnwys gwarant ar faint o incwm y byddwch yn ei gael. Mewn rhai achosion, gallai hyn arwain at gael cyngor rheoledig yn y DU a'r wlad rydych yn trosglwyddo iddi. Gall safonau cyngor amrywio mewn gwahanol wledydd, felly gwnewch yn siŵr eich bod yn hyderus o statws proffesiynol, cymwysterau a phrofiad unrhyw ymgynghorydd rydych yn siarad ag ef.\nErs 2013, ni chaniateir i ymgynghorwyr rheoledig yn y DU godi comisiwn ac mae rhaid iddynt fod yn agored ynghylch y ffioedd y byddant yn eu codi arnoch am gyngor pensiynau. Nid yw hyn yn wir ym mhob gwlad.\nDylech hefyd gadw llygad am ffioedd eraill, megis comisiwn parhaus o’ch buddsoddiadau a newid taliadau.\nDarganfyddwch hefyd sut y bydd y QROPS yn buddsoddi'ch arian ac a oes gennych unrhyw ddewis yn y math o fuddsoddiadau. Ystyriwch lefel y risg rydych yn hapus â hi. Cofiwch y gallech fod yn waeth eich byd os trosglwyddwch eich pensiwn dramor.\nMae'r rheolau ynghylch faint y byddwch yn cael eich trethu a phryd y gallwch dynnu arian o'r pensiwn yn wahanol o wlad i wlad. A gall trosglwyddiadau i QROPS fod yn destun nifer o daliadau treth fel y’u rhestrir isod.\nMewn rhai amgylchiadau, gallwch drosglwyddo heb dalu unrhyw dreth. Ond mewn eraill, bydd rhaid i chi dalu treth o 25% ar y trosglwyddiad.\nFel rheol, byddwch yn gallu trosglwyddo’n ddi-dreth os :\nydych yn preswylio yn y wlad rydych yn ei throsglwyddo i QROPS ynddi\nydych yn preswylio mewn gwlad yn yr Ardal Economaidd Ewropeaidd (AEE) ac mae’r QROPS rydych yn trosglwyddo iddo wedi ei leoli mewn gwlad AEE arall neu Gibraltar\nyw'r cyflogwr sy’n noddi yn darparu’r QROPS rydych yn trosglwyddo iddo .\nOs nad yw'r cynllun rydych yn trosglwyddo allan ohono yn derbyn y gwaith papur cywir, mae rhaid iddynt godi’r 25% ar drosglwyddo beth bynnag. A bydd rhaid i chi wneud cais am ad-daliad trwy eich cynllun yn nes ymlaen.\nOs ydych wedi'ch eithrio o’r tâl wrth drosglwyddo ond bydd eich amgylchiadau’n newid o fewn pum mlynedd, megis symud i wlad arall neu symud eich QROPS i wlad arall, efallai bydd rhaid i chi dalu’r tâl treth o 25% ar y pwynt hwnnw.\nFel arfer bydd rhaid i chi dalu tâl treth o 25% am drosglwyddo os:\nydych yn trosglwyddo i QROPS sydd wedi’i leoli yn yr Ardal Economaidd Ewropeaidd (AEE) neu Gibraltar ac nad ydych yn preswylio yn y DU, yr AEE neu Gibraltar ar yr adeg rydych yn trosglwyddo neu’n dod yn ddibreswyl o fewn pum mlynedd i’r trosglwyddiad\nydych yn trosglwyddo i QROPS sydd wedi’i leoli y tu allan i’r Ardal Economaidd Ewropeaidd (AEE) neu Gibraltar ac nad ydych yn preswylio yn y wlad y mae’r QROPS wedi'i lleoli ynddi. (Gallwch wneud cais am ad-daliad os byddwch yn symud i’r wlad mae eich QROPS wedi’i lleoli ynddi cyn pen pum mlynedd ar ôl trosglwyddo).\nDarganfyddwch fwy am y taliadau treth ar GOV.UK\nY lwfans oes yw’r terfyn y gallwch ei gronni mewn buddion pensiwn dros eich oes wrth barhau i fwynhau'r buddion treth llawn.\nAm y flwyddyn dreth 2022-23, y lwfans oes yw £1,073,100.\nOs ewch dros y lwfans, yn gyffredinol byddwch yn talu tâl treth ar y swm dros ben os byddwch:\nyn ei gymryd fel incwm\nyn ei drosglwyddo dramor, neu\nyn cyrraedd 75 oed â phensiwn heb ei gyffwrdd .\nOs ydych o dan 75 oed ac yn trosglwyddo allan o bensiynau cofrestredig yn y DU i QROPS, bydd gwerth y trosglwyddiad yn cael ei brofi yn erbyn y lwfans oes. Os yw dros eich lwfans heb ei ddefnyddio, gallai hyn arwain at dâl treth o 25% ar y gormodedd.\nOs ydych o dan 75 oed ac yn trosglwyddo i bensiwn cofrestredig yn y DU o QROPS, bydd hyn fel arfer yn arwain at gynnydd yn eich lwfans oes.\nOs gallai'r naill neu'r llall o'r sefyllfaoedd hyn fod yn berthnasol i chi, rydym yn argymell eich bod yn siarad ag ymgynghorydd ariannol rheoledig .\nOs trosglwyddwch i bensiwn tramor ac nid yw’n QROPS, fel arfer cewch eich dosbarthu fel gwneud taliad anawdurdodediwg o’ch pensiwn. Gallai hyn arwain at dâl treth anawdurdodedig o 55%, â'r posibilrydd o gosbau ychwanegol.\nMae trosglwyddiad o’r fath hefyd yn annhebygol o gael ei reoleiddio ac mae’n debygol o'ch gadael yn methu â chael iawndal.\nEfallai y byddwch hefyd yn cael eich hun mewn buddsoddiadau peryglus. Yn fyr, y gwaethaf a allai ddigwydd yw eich bod yn colli'ch holl arian ac yn dal i gael eich hun â thâl treth i’w dalu.\nByddwch yn ymwybodol o sgamiau – peidiwch â gweithredu ar gyngor rhywun sydd wedi cysylltu â chi yn annisgwyl, a delio â chynghorydd ariannol rheoledig bob amser.\nDarganfod sut i adnabod, osgoi a rhoi gwybod am sgamiau pensiwn yn ein canllaw Sut i adnabod sgam pensiwn\nWrth drosglwyddo, bydd gan eich QROPS ofyniad rhoi gwybod am ddeng mlynedd i CThEM. Felly os byddwch yn torri rheolau QROPS, fel cymryd arian o’r pensiwn cyn 55 oed, gallech orfod talu tâl treth o 55% ynghyd â chosbau.\nAr gyfer pobl sydd wedi trosglwyddo i QROPS cyn 6 Ebrill 2017, mae rhaid i chi fod wedi bod yn preswylio y tu allan i’r DU am bum mlynedd dreth yn olynol erbyn i chi ddod i gymryd arian o’r pensiwn. Estynnwyd y cyfnod preswylio y tu allan i'r DU i ddeng mlynedd dreth yn olynol ar gyfer y rhai sy’n trosglwyddo ar neu ar ôl 6 Ebrill 2017.\nHyd yn oed os nad ydych wedi bod yn breswylydd am fwy na 10 mlynedd dreth lawn, gall taliadau treth y DU fod yn berthnasol o hyd os cymerwch arian o QROPS lai na phum mlynedd ers i'r cronfeydd gael eu trosglwyddo o gynllun pensiwn cofrestredig yn y DU.\nOs ydych yn preswylio yn y DU pan fyddwch yn cymryd arian o’ch QROPS, mae’n debygol y bydd hyn yn destun Treth Incwm y DU.\nOs ydych yn preswylio dramor, bydd angen i chi wirio’r rheolau treth ar gyfer y wlad honno a’r wlad lle mae’ch QROPS wedi'i seilio hefyd. Cyn i chi drosglwyddo, gwiriwch pa dreth y byddwch yn ei thalu ar yr incwm pensiwn.\nPan gewch gyngor ariannol rheoledig yn y DU, rydych yn cael eich diogelu gan yr Awdurdod Ymddygiad Ariannol a gallwch gwyno yn erbyn cyngor gwael i Wasanaeth yr Ombwdsmon Ariannol (FOS).\nOs oes gennych gŵyn mewn perthynas â sut mae’ch cynllun pensiwn cofrestredig yn y DU yn cael ei redeg, gallwch hefyd gwyno i'r FOS neu'r Ombwdsmon Pensiynau.\nOs cewch gyngor gan ymgynghorydd a reoleiddir mewn gwlad arall, bydd rhaid cyflwyno unrhyw gŵyn a wnewch yn erbyn y cyngor i'r awdurdodau yn y wlad honno.\nOs oes gennych gŵyn ynglŷn â sut mae’ch QROPS yn cael ei redeg, bydd rhaid i chi gwyno i'r rheolydd yn y wlad mae'r QROPS wedi'i lleoli.\nAr gyfer ymgynghorwyr yn y DU, gallwch chwilio yn ôl cod post ac yna defnyddio hidlydd i chwilio am y rhai sydd ag arbenigedd mewn cyllid alltud yn y cyfeirlyfrau canlynol:\nY tu allan i’r DU, efallai y gallwch ddod o hyd i ymgynghorydd Saesneg ei iaith .\nOs ydych wedi cronni pensiwn mewn gwlad arall ac yn byw yn y DU bellach, efallai eich bod yn meddwl a allwch ddod â hyn â chi.\nA gaf i drosglwyddo fy mhensiynau o wlad arall i'r DU?\nMae'n bosibl trosglwyddo i gynllun pensiwn cofrestredig y DU o gynllun pensiwn tramor (y tu allan i’r DU). Fodd bynnag, bydd yn dibynnu ar delerau’r cynllun pensiwn rydych am drosglwyddo iddo a ydynt am dderbyn y trosglwyddiad. Ac efallai y bydd yn anodd i chi ddod o hyd i ddarparwr pensiwn sy’n barod i dderbyn yr arian.\nEfallai y bydd angen i’r darparwr pensiwn gynnal gwiriadau gwrth-wyngalchu arian i wirio ffynhonnell yr arian sy'n cael ei drosglwyddo.\nPan fydd pensiwn eisoes yn cael ei dalu dramor, gallai fod cymhlethdodau ychwanegol wrth ddod o hyd i ddarparwr yn y DU sy’n barod i dderbyn y trosglwyddiad a pharhau â’r taliadau yn y DU.\nHefyd, gwiriwch â darparwr y pensiwn yn y wlad dramor rydych am drosglwyddo ohoni. Er enghraifft, fel rheol ni all dinasyddion Awstralia drosglwyddo cynlluniau pensiwn Awstralia i wlad dramor cyn 55 oed. (Mae’r oedran y gall dinesydd Awstralia drosglwyddo pensiynau dramor yn amrywio yn ôl eu dyddiad geni.)\nA yw’n syniad da trosglwyddo fy mhensiwn?\nMae trosglwyddo pensiwn yn gwestiwn pwysig ac mae’n bwysig gwirio a ydych yn debygol o fod yn well neu'n waeth eich byd ar ôl trosglwyddo .\nBydd p’un a yw trosglwyddiad yn addas yn dibynnu ar eich amgylchiadau a’ch amcanion unigol.\nOs symudwch i’r DU, gwiriwch a ydych yn gallu gadael eich pensiwn yn y wlad y gwnaethoch ei gronni ynddi.\nGellir rheoli comisiwn risg arian a chyfnewid trwy sefydlu cyfrif cyfnewid tramor a throsglwyddo arian i'ch arian lleol, yn ôl yr angen .\nOs ydych yn trosglwyddo’ch pensiwn, gwnewch yn siŵr eich bod yn deall y nodweddion a'r opsiynau yn y cynllun newydd rydych yn trosglwyddo iddo a sut mae'n wahanol i'ch pensiwn cyfredol.\nCadwch lygad am unrhyw daliadau y gallech eu talu i wneud y trosglwyddiad a gwirio beth yw'r taliadau sefydlu a pharhaus ar y pensiwn newydd.\nDarganfyddwch sut y bydd eich arian yn cael ei fuddsoddi ym mhensiwn y DU ac a oes gennych unrhyw ddewis yn y math o fuddsoddiadau. Ystyriwch lefel y risg rydych yn hapus â hi. Efallai y byddwch yn waeth eich byd os trosglwyddwch eich pensiwn i’r DU.\nMae’r rheolau ynghylch faint y byddwch yn cael eich trethu a phryd y gallwch dynnu arian o'r pensiwn yn wahanol o wlad i wlad ac y gall trosglwyddiadau i ROPS fod yn destun nifer o daliadau treth (a restrir isod).\nYmhob achos, argymhellir eich bod yn cael cyngor ariannol rheoledig cyn trosglwyddo'ch pensiwn i’r DU oherwydd gall rhai o’r materion hyn fod yn gymhleth. Mewn rhai achosion, gallai hyn arwain at gael cyngor rheoledig yn y DU a’r wlad rydych yn trosglwyddo ohoni. Gall safonau cyngor amrywio mewn gwahanol wledydd, felly gwnewch yn siŵr eich bod yn hyderus o statws proffesiynol, cymwysterau a phrofiad unrhyw ymgynghorydd rydych yn siarad ag ef.\nTriniaeth dreth yn y DU\nNi fyddai’r taliad trosglwyddo yn cael ei drin o dan reolau treth fel cyfraniad i’ch pensiwn ac felly:\nni fyddai rhyddhad treth yn daladwy\nni fyddai’n cyfrif tuag at eich lwfans blynyddol ar gyfer cyfraniadau pensiwn (y swm y gellir ei gyfrannu at bensiynau bob blwyddyn wrth elwa o ostyngiad treth a chyn y gallai fod rhaid i chi dalu tâl treth).\nGallai eich lwfans oes gael ei effeithio. Y lwfans oes yw’r terfyn y gallwch ei gronni mewn buddion pensiwn dros eich oes wrth barhau i fwynhau'r buddion treth llawn yn y DU.\nAr gyfer y flwyddyn dreth 2022-23, y lwfans oes yw £1,073,100. Os ewch dros y lwfans, yn gyffredinol byddwch yn talu tâl treth ar y swm dros ben ar 55% pan fyddwch yn cymryd cyfandaliad neu 25% os byddwch:\nyn cyrraedd 75 oed â phensiwn heb ei gyffwrdd.\nAt ddibenion y lwfans oes, nid yw'r trosglwyddiad yn cael ei gyfrif fel un o'r profion (a elwir yn Ddigwyddiad Crisialu Budd-daliadau).\nFelly ni fyddai'r trosglwyddiad yn actifadu tâl treth. Fodd bynnag, bydd y swm a drosglwyddir yn rhan o’ch cynilion pensiwn yn y DU ac felly bydd ei werth yn cael ei brofi yn erbyn y lwfans oes os cymerwch arian o’ch pensiwn yn y DU, neu yn 75 oed os yw’n gynharach.\nTriniaeth dreth yn y wlad dramor\nGwiriwch â'ch darparwr pensiwn a’r awdurdodau treth yn y wlad dramor. Mewn rhai gwledydd, er enghraifft, yr Unol Daleithiau America, mae tâl treth ar unwaith yn aml yn berthnasol ar drosglwyddiad pensiwn i wlad arall.\nTrosglwyddo Cynllun Pensiwn Tramor Cydnabyddedig (ROPS)\nMae cynllun pensiwn tramor cydnabyddedig (ROPS) yn gynllun pensiwn a sefydlwyd y tu allan i’r DU sy'n debyg yn fras i gynllun pensiwn sydd wedi’i gofrestru yn y DU.\nMae CThEM yn cyhoeddi rhestr o ROPS. Maent yn diweddaru’r rhestr o hysbysiadau ROPS ar ddechrau a chanol pob mis.\nDarganfyddwch restr o ROPS ar wefan GOV.UK\nOs trosglwyddwch o ROPS, efallai y gallwch wneud cais i CThEM am lwfans oes uwch, lle mae wedi cynyddu gan ffactor trosglwyddo cynllun tramor cydnabyddedig.\nEr enghraifft, y lwfans oes ar hyn o bryd yw £1,073,100 (blwyddyn dreth 2022-23).\nOs trosglwyddwch £107,310 o gynllun pensiwn tramor cydnabyddedig ym mlwyddyn dreth 2022-23, byddai hyn yn 10% o’r lwfans oes. Byddai'ch lwfans oes yn cael ei gynyddu 10% i adlewyrchu’r ffaith nad ydych wedi derbyn unrhyw ryddhad treth yn y DU ar eich cyfraniadau. (Os yw’r ROPS yn cynnwys gwerth pensiwn a drosglwyddwyd o’r DU, bydd y ffactor trosglwyddo tramor cydnabyddedig yn cael ei addasu i ystyried hyn.)\nGadawodd y DU yr Undeb Ewropeaidd (UE) yn ffurfiol ddydd Gwener 31 Ionawr 2020.\nTrosglwyddiadau i’r DU cyn 31 Rhagfyr 2020\nMae'r Cytundeb Tynnu’n ôl y cytunwyd arno rhwng Llywodraeth y DU a’r UE yn nodi telerau tynnu’r DU allan o'r UE.\nMae'n darparu ar gyfer cyfnod pontio wnaeth bara tan 31 Rhagfyr 2020. Yn ystod y cyfnod hwn, nid oedd unrhyw newid i’r trefniadau ar gyfer trosglwyddo pensiynau i’r DU, gan gynnwys o wledydd yn yr Ardal Economaidd Ewropeaidd (AEE) a’r Swistir.\nTrosglwyddiadau i’r DU o 1 Ionawr 2021 ymlaen\nMae trosglwyddiadau o’r AEE neu’r Swistir yn dibynnu ar ganlyniad trafodaethau Llywodraeth y DU â’r UE.\nFel arfer, ni allwch gychwyn cymryd arian allan o bensiwn DU tan yn 55 mlwydd oed (bydd hyn yn cynyddu i 57 mlwydd oed o 2028 ymlaen).\nBydd sut y gallwch gymryd arian allan o’ch pensiwn yn dibynnu ar y pensiwn rydych wedi ei drosglwyddo i mewn i’r DU.\nTrosglwyddiadau i Gynllun Buddion wedi ei ddiffinio\nOs ydych wedi trosglwyddo i mewn i Gynllun Buddion wedi ei ddiffinio, fel arfer byddwch gyda hawl i incwm am oes o’r oed ymddeoliad a osodwyd gan y cynllun.\nFel arfer, bydd yr incwm yn cynyddu yn flynyddol am weddill eich oes.\nGall cyfandaliad di-dreth gael ei ddarparu. Gall hyn fod yn ychwanegol i unrhyw incwm, neu all fod yn opsiwn yn gyfnewid am dderbyn incwm wedi ei leihau.\nTrosglwyddiadau i Gynllun Cyfraniadau wedi ei ddiffinio\nGallwch fel arfer gymryd 25% o werth eich pensiwn fel cyfandaliad di-dreth.\nMae pob arian arall gaiff ei dynnu allan yn cael ei drethu fel incwm. Gallwch fel arfer ddewis i gymryd yr arian fel:\nIncwm gwarantedig rheolaidd am oes (blwydd-dal)\nIncwm ymddeoliad hyblyg heb ei warantu (tynnu i lawr pensiwn)\nNifer o gyfandaliadau\nOs ydych yn agos i oed 50 neu drosodd a gyda Cynllun Cyfraniadau wedi ei ddiffinio wedi’i leoli yn y DU gallwch gael apwyntiad Pension Wise yn rhad ac am ddim i siarad drwy eich opsiynau mewn manylder. Mae Pension Wise yn wasanaeth annibynol a diduedd wedi sefydlu gan y llywodraeth.


Llys y Wennol (84022) | Y Gorau O Gymru\nLlys y Wennol (84022)\nLlety ger Betws y Coed gyda golygfeydd anhygoel ar gyfer 4. Llety sy'n caniatau anifeiliaid, a dim ond 5 milltir o Betws y Coed sy'n cynnig amrywiaeth eang o atyniadau a thai bwyta.\n£398 yr wythnos\n£57 y noson\nWedi ei leoli ym Mharc Cenedlaethol Eryri, mae Llys y Wennol wedi ei osod mewn safle godigog a dyrchafedig yn edrych dros bentref gwledig Penmachno, gyda golygfeydd panoramig o fynyddoedd Eryri ar y gorwel. Dim ond 5 milltir i'r gogledd o'r llety hwn sy'n caniatáu anifeiliaid mae Betws y Coed, un o brif atyniadau twristiaeth Eryri, yn cynnig amrywiaeth eang o atyniadau, gweithgareddau, siopau unigryw a thai bwyta. Mae'n ganolog i fynyddoedd a llynnoedd y Parc Cenedlaethol ac arfordir gogoneddus Gogledd Cymru.\nMae'r gegin yn cynnwys y darpariaethau angenrheidiol i gyd ac yn cynnwys popty trydan, microdon, oergell gyda rhewgell bach ynddo a golchwr dillad.\nMae gan yr ystafell fyw lawr newydd wedi ei lamineiddio sydd yn ddelfrydol ar gyfer anifeiliaid anwes, soffa a dwy gadair gyfforddus, teledu a chwaraewr DVD.\nYstafell wely 1 - Dau wely, cwpwrdd, bwrdd gwisgo a golygfeydd panoramig ysblennydd.\nYstafell wely 2 - Gwely dwbl gyda chwpwrdd a bwrdd gwisgo a golygfeydd hyfryd o gefn gwlad.\nYstafell ymolchi gyda chawod, toilet a basn golchi dwylo.\nMa patio gyda dodrefn o flaen y bwthyn yn golygu y gallwch eistedd yn heddychlon a mwynhau'r olygfa banoramig o Fynyddoedd Eryri.\nArdal arwahân i’w rhannu gyda’r bwthyn drws nesaf, gyda glaswellt a dodrefn gardd - lle gwych i blant ac anifeiliaid redeg yn rhydd.\nMae gan y bwthyn hwn fwthyn gwyliau arall drws nesaf sydd hefyd yn cysgu 4. Ar gyfer grwpiau o 8 byddai hyn yn galluogi archebu’r ddau fwthyn ar yr un pryd.\nLlieiniau gwely, tywelion dwylo, baddon a sychwr gwallt wedi eu cynnwys.\nCroeso i 1 anifail anwes, ar y llawr gwaelod yn unig, dim cwn ar y dodrefn.\nOs oes gofyn am fwy o le i fwyd wedi ei rewi, mae'r perchnogion yn hapus i'w gadw yn eu rhewgell i chi.\nDigonedd o lefydd parcio preifat oddi ar y lôn


Caban peilot - Wicipedia\nYr adran ar flaen awyren lle mae'r peilot yn rheoli'r awyren yw caban peilot. Man i hedfan, llywio, cyfathrebu ag awyrennau eraill a rheolaeth o'r ddaear, a monitro systemau'r awyren ydy'r caban peilot yn yr eroplen ac awyrennau modern eraill.\nYr offer llywio a'r seddau mewn caban peilot Airbus A380.\n1 Awyrennau cynnar\n2 Y caban modern\n3 Awyrennau hyfforddi\nNid oedd gan yr awyrennau cynharaf gabanau peilot fel yr ydym yn meddwl amdanynt heddiw. Gorweddai'r peilot ar ei wyneb wrth hedfan y Wright Flyer, heb sedd nac unrhyw offer heblaw am ryw fodd elfennol o lywio'r awyren. Roedd Alberto Santos-Dumont ar ei sefyll wrth iddo hedfan y 14-bis yn 1906. Tua 1911, dechreuwyd datblygu cabanau agoredig i'r peilot eistedd, a'r ychydig o offer oedd ar gael o fewn ei gyrhaeddiad. Yn ystod y Rhyfel Byd Cyntaf, roedd gan yr awyren ymladd ffon reoli, bar llyw, ac ambell offeryn arall. Hyd y 1920au, roedd rhai peilotiaid yn ffafrio cabanau agored, gan ddefnyddio'r gwynt ar eu hwynebau i synhwyro'r amodau hedfan. Erbyn y 1930au, cabanau caeedig oedd gan y mwyafrif o awyrennau.\nNid oedd cynlluniau'r cabanau cynnar yn effeithlon nac yn gyfforddus i'r peilot. Er enghraifft, roedd yn rhaid i beilot y Model 14 (Lockheed Hudson) yn yr Awyrlu Brenhinol gwasgu nifer o fotymau ar yr un pryd â dal switsys a gollwng lifer. Ceisiodd ambell cwmni dylunio cabanau er budd y peilot. Un o'r gwneuthurwyr awyrennau blaenaf oedd Junkers, a rodd offer dyblyg a dyfeisiau mecanyddol newydd yn nghaban peilot y Ju-52/3m. Erbyn yr Ail Ryfel Byd, roedd y diwydiant awyrennu yn ymwybodol o'r angen i ddylunio cabanau effeithlon a gosod yr offer hedfan mewn trefn ystyriol.\nY caban modernGolygu\nYn ail hanner yr 20g, daeth ystyriaethau ergonomaidd yn hollbwysig i'r arfer o ddylunio cabanau peilot. O ran hygyrchedd, mae'n rhaid i'r peilotiaid a'r criw gael mynediad didrafferth i'r caban ar ddechrau ac ar ddiwedd yr ehediad. Mae'n rhaid i'r ataliadau am gorff y peilot ei ddiogelu rhag tyrfedd yn yr aer, ond hefyd ei alluogi i adael ei sedd yn hawdd mewn argyfwng. Mae peilotiaid newydd yn tueddol o ffafrio'r llyw sy'n debyg i olwyn lywio car, er bod hynny yn eu rhwystro rhag gweld yr holl banel offer. Mae gwneuthurwyr awyrennau fel arfer yn gosod ffyn llywio ar ochrau'r caban, fel y gallai'r peilot estyn amdanynt heb iddynt amharu ar faes ei olwg.\nO'r 1920au i'r 1950au, roedd gan yr awyren hyfforddi, fel rheol, gaban tandem: y hyfforddwr yn eistedd y tu ôl i'r peilot dan hyfforddiant, y ddau ohonynt ar hyd linell ganol yr awyren. Ers canol yr 20g, mae'r mwyafrif o ysgolion hedfan yn defnyddio seddau ochr-wrth-ochr i'r dysgwr a'r hyfforddwr.\n↑ 1.0 1.1 1.2 1.3 David R. Wilkerson, "Cockpit" yn Encyclopedia of Flight, cyfrol 1, golygwyd gan Tracy Irons-Georges (Pasadena, Califfornia: Salem Press, 2002), tt. 180–81.\nL. F. E. Coombs, The Aircraft Cockpit: From Stick-and-string to Fly-by-wire (Patrick Stephens, 1990).\nL. F. E. Coombs, Control in the Sky: The Evolution and History of the Aircraft Cockpit (Pen & Sword, 2005).\nP. M. Satchell, Cockpit Monitoring and Alerting Systems (Aldershot, Hampshire: Ashgate, 1993).\nWedi dod o "https://cy.wikipedia.org/w/index.php?title=Caban_peilot&oldid=8008639"\nLast edited on 19 Ebrill 2019, at 15:14\nNewidiwyd y dudalen hon ddiwethaf ar 19 Ebrill 2019, am 15:14.


CAERPHILLY.GOV.UK Contact us News centre My pages\nGradd 7 £24,313 - £26,999, (+ £4,994 atodiad y farchnad ychwanegol y flwyddyn)\nLlawn Amser, 37 awr yr Wythnos, Parhaol.\nUwch Gyfieithydd Iaith Gymraeg\nMae Tim Cydraddoldeb, y Gymraeg ac Ymgynghori Cyngor Bwrdeistref Sirol Caerffili yn ymgymryd a gwaith cyfieithu Cymraeg ar ran y cyngor.\nMae'r tim yn chwilio am Uwch Gyfieithydd yr Iaith Gymraeg llawn amser i helpu i gwrdd a'r galw am geisiadau cyfieithu ac i gefnogi'r tim i ddarparu'r gwasanaeth cyfieithu i'r cyngor.\nBydd Uwch Gyfieithydd yr Iaith Gymraeg yn gyfrifol am gydlynu gwaith cyfieithu'r awdurdod gan gynnwys goruchwylio'r staff cyfieithu. Bydd y swydd yn cynorthwyo'r Uwch Swyddog Polisi i sicrhau bod yr awdurdod yn cydymffurfio a Safonau'r Iaith Gymraeg fel rhan o raglen eang o waith i alluogi preswylwyr sy'n siarad Cymraeg i gael mynediad at wasanaethau yn yr iaith o'u dewis. Bydd ymgeiswyr yn meddu ar gymhwyster yr Iaith Gymraeg hyd at Lefel 6 (gradd), yn meddu ar brofiad blaenorol o gyfieithu a chyfieithu ar y pryd, a bydd ganddynt wybodaeth gadarn o ofynion deddfwriaethol.\nMae'r swydd yn ol ei natur felly yn un Gymraeg hanfodol, a bydd y broses gyfweld yn cael ei chynnal yn rhannol drwy gyfrwng y Gymraeg, gyda phrawf ysgrifenedig a phrawf prawf-ddarllen yn dilyn y cyfweliad.\nHysbysebir y swydd fel Gradd 7 gydag atodiad y farchnad ychwanegol o 4,994 i'w dalu mewn 12 rhandaliad ochr yn ochr a'r cyflog.\nEr mwyn gweld y Disgrifiad Swydd a Manyleb y Person manwl cliciwch yma\nOs ydych wedi darllen y Swydd Ddisgrifiad a'r Manylion Personol ac yn dymuno trafodaeth anffurfiol am y swydd, cysylltwch ag Anwen Cullinane ar 01443 864404 neu e-bostiwch cymraeg@caerffili.gov.uk\nCyflwynwch gais ar-lein trwy www.caerffili.gov.uk/swyddi neu i ofyn am becyn cais ar bapur, cysylltwch a'r Tim Recriwtio ar 01443 866522.


Prifysgol Aberystwyth - Amcan 6 - Buddsoddi yn y dyfodol\nBuddsoddi yn ein dyfodol: datblygu ein hadnoddau a buddsoddi yn ein hamgylchedd i wireddu ein blaenoriaethau strategol, gan sicrhau cynaliadwyedd a thwf Aberystwyth yn y dyfodol\nMae’r awch i sicrhau isadeiledd ariannol a chorfforol cynaliadwy a llwyddiannus yn sylfaen i’n hamcanion a’n strategaethau eraill i gyd. Byddwn ni’n sicrhau llwyddiant drwy feithrin ein hadnoddau adnewyddol a chyfalafol. Dros y pum mlynedd nesaf, byddwn yn sicrhau bod Aberystwyth mewn sefyllfa ariannol gref, yn creu mwyfwy o drosiant ac o weddill ariannol, gan fuddsoddi’n ddoeth, cyfrifol ac agored mewn prosiectau a fydd yn gyrru amcanion strategol y cynllun hwn yn eu blaen.\nRhoddwn sylw penodol i’n hystadau, gan fuddsoddi mewn gwelliannau arloesol a chynaliadwy i’r isadeiledd corfforol. Byddwn yn agor neuaddau preswyl newydd mawr a fydd yn cynnig amrywiaeth o leoedd byw modern gan ymateb i newidiadau yn anghenion y myfyrwyr, a bydd hynny hefyd yn golygu y gallwn ehangu ein hadnoddau cynadledda. Rydym hefyd wedi ymroi i raglen o wella mannau dysgu a labordai fel y gellir dysgu ynddynt mewn modd mwy hyblyg, ac er mwyn annog dysgu ar y cyd ac mewn grwpiau, ac i ddarparu adnoddau o ansawdd uchel i’n hymchwilwyr.\nByddwn yn symleiddio ein strwythurau i sicrhau bod ein staff academaidd a phroffesiynol yn cael cefnogaeth effeithiol, gan arbed arian drwy dorri gwariant lle bo hynny’n briodol. Gan ymgynghori â’n staff a’n myfyrwyr, rydym yn ad-drefnu ein hadrannau academaidd yn llwyr. O ganlyniad, datblygwn strwythur o Athrofeydd newydd a fydd yn datganoli grym i benaethiaid yr unedau, yn datblygu arweinyddiaeth drwy gydol y Brifysgol ac yn annog gwaith rhwng disgyblaethau, ac yn diogelu ar yr un pryd hunaniaethau penodol y brandiau y mae ein hadrannau wedi gweithio mor galed i’w creu yn y farchnad fyd-eang. Bydd y strwythur gweinyddol newydd hefyd yn dod â’r adrannau academaidd a gwasanaethau yn nes at ei gilydd, gan ail-gyflunio ein gwasanaethau proffesiynol i weithio’n effeithiol ac effeithlon gan sicrhau’r gwasanaeth gorau posib i’r staff a’r myfyrwyr. Bydd yn rhaid i’r strwythurau newydd fod yn addas i’w dibenion, gyda’r staff i gyd yn gallu cyfrannu at wireddu ein hamcanion craidd, beth bynnag fo’u gwaith.\nI fod yn gynaliadwy, nid ein trefniadau ariannol a’n strwythurau yn unig sy’n bwysig – mae ein hamgylchedd hefyd yn bwysig. Mae Aberystwyth yn ddigon ffodus i sefyll ar lannau un o arfordiroedd harddaf y byd. Saif y campws yn ardal drosglwyddo Biosffer Dyfi, sydd yn gartref i dair Ardal Cadwraeth Arbennig a saith Safle o Ddiddordeb Gwyddonol Arbennig. Cydnabyddir prydferthwch y fro fel un o drysorau coron UNESCO. Rydym ninnau, yn ein tro, yn cydnabod ein cyfrifoldeb ni tuag at yr amgylchedd rydym yn gweithio ynddo ac rydym wedi gosod heriau i ni ein hunain i sicrhau bod y Brifysgol yn dod yn fwy gwyrdd – gwella ein rheolaeth ar wastraff a dŵr, lleihau ein hôl-troed carbon, rhoi mwy o dir i’r myfyrwyr a’r staff allu tyfu bwyd, annog teithio cyfrifol rhwng ein safleoedd, ac annog gwell defnydd ar ein mannau gwyrddion. Mae cynaliadwyedd, datblygu a dinasyddiaeth fyd-eang yn cael eu hymgorffori yn ein cwricwlwm.\nDatblygu ein hadnoddau a’u buddsoddi yn unol â’n blaenoriaethau strategol a’n datganiad buddsoddi moesegol, gan ystyried anghenion ein myfyrwyr a’n staff, a sicrhau cynaliadwyedd a thwf Aberystwyth yn y dyfodol.\nYmgorffori cynaliadwyedd a materion sy’n ymwneud â chyfrifoldeb cymdeithasol yn y cwricwlwm.\nYmgorffori strwythurau newydd yr adrannau academaidd a’r adrannau gwasanaeth i sicrhau y defnyddir adnoddau yn fwy effeithlon, bod yr arfer gorau yn cael ei rannu’n well a bod yr unedau academaidd a gwasanaethau yn cydweithio’n agosach.\nCynnal ymgyrch fawr i godi cyllid cyfalaf i wella ein hystadau.\nYmgymryd â rhaglen helaeth o ddiweddariadau i’n hisadeiledd ystadau a thechnoleg i sicrhau amgylchedd dysgu o’r ansawdd uchaf.\nRheoli ein Campws ar Benglais fel cadwrfa natur, gan gydnabod a dathlu ein tirweddau hanesyddol a bioamrywiaeth unigryw’r campws.\nCynhyrchu gweddill ariannol gweithredol, yn codi i 3% erbyn 2015 ac i 5% erbyn 2017.\nLleihau allyriannau CO2 ar draws ein hystadau 3% bob blwyddyn.\nCael cydnabyddiaeth o’n hystadau fel gwarchodfa natur / cadwraeth.\nAdnewyddu’n mannau dysgu i’r safonau uchaf oll, gan hybu dulliau hyblyg a chynhwysol o ddysgu.\nSicrhau bod ein costau gweinyddol yn gyfartal â’r canolrif i’r sector, neu’n is.


Mapiau Apple Yn Ychwanegu Lleoliadau i Brofi am Covid-19 yn yr UD | Rwy'n dod o mac\nMae'r peth am y pandemig coronafirws hwn yn wirioneddol ysgytwol mewn sawl agwedd. Yn yr Unol Daleithiau maent yn cael eu gorlethu'n llwyr gan y galw am dystiolaeth i wybod a ydych chi wedi'ch heintio â Covid-19 a dyna pam mae Apple Maps yn ychwanegu opsiwn lle mae defnyddwyr yn yr Unol Daleithiau a Puerto Rico yn gofyn am weld y lleoedd lle mae'r profion hyn yn cael eu cynnal i wirio a ydych chi wedi'ch heintio â'r Coronafeirws.\nAm ychydig oriau, mae gwasanaeth map Apple wedi bod yn cynnig y lleoliadau hyn gan ddangos ysbytai, labordai a chanolfannau gofal iechyd lle mae'n bosibl perfformio'r math hwn o brawf mewn ffordd hollol ddiogel a dibynadwy Ar gyfer y defnyddwyr. Nid yw'n ymddangos bod y mesur neu'r newydd-deb hwn yn Apple Maps yn cyrraedd mwy o wledydd, felly mewn egwyddor nid ydym yn disgwyl i hyn ymddangos ar ein dyfeisiau yn y pen draw.\nNid oes llawer o rybudd yn wyneb y pandemig byd-eang hwn ond mae'n ymddangos bod y firws hwn yn cael ei reoli rhywfaint yn fwy yn ein gwlad, o leiaf yr hyn y mae'n ymddangos pan fyddwn ychydig ar ôl ychydig yn gadael cartref ar ôl cael ein cyfyngu ers dechrau mis Mawrth diwethaf. Beth bynnag, y peth pwysig yw y gellir cynnwys y pandemig hwn a Mae Apple yn chwarae rhan lawn ynddo fel cwmnïau technoleg mawr eraill. Cymaint yw'r lefel nes bod hyd yn oed dau gwmni mor "groes" ag Apple a Google wedi ymuno i greu technoleg ar gyfer olrhain pobl i atal heintiad gymaint â phosibl.\nLlwybr llawn i'r erthygl: Rwy'n dod o mac » Afal » newyddion » Mae Apple Maps yn ychwanegu lleoliadau i brofi am Covid-19 yn yr UD


Ddydd Sadwrn, 15 Hydref, bydd gwasanaeth yn cael ei gynnal yng nghapel y Tabernacl, Caerdydd i ddathlu bywyd a chyfraniad Sioned James i fywyd corawl Cymru. Bu farw ym mis Gorffennaf eleni.\nRoedd y gyflwynwraig Heledd Cynwal yn ffrind agos i Sioned James ers eu bod nhw'n blant, a bu'n siarad â Cymru Fyw am eu perthynas dros y blynyddoedd a'r profiad o golli ei ffrind gorau yn 41 oed:\n"Fe gwrddon ni am y tro cynta' yng ngwersyll yr Urdd Glan-llyn pan o'n ni'n 11 oed a fi'n cofio meddwl yn syth ei bod hi'n sbarcen! Roedd hi'n ddrygionus ac fe sylweddolais ei bod hi fy math i o ffrind!\n"Er ei bod hi'n byw ym Mhont Tweli tu fas i Landysul a finne'n byw tu fas i Landeilo pan o'n ni'n blant, o'n ni'n cwrdd yn aml dros y blynydde. Fe fuon ni'n ffrindie penna' ers hynny, am 30 mlynedd.\n"Mae lot yn cysylltu Sioned â chanu clasurol, achos mi oedd e'n allweddol yn ei bywyd hi, ond yn ei harddegau oedd hi'n mynd i gigs. Bydde hi'n dod ar y bws o Ysgol Dyffryn Teifi a fi ar y bws o Ysgol Bro Myrddin.\n"Roedd y cyfnod yna'n ffantastig o ran y sîn roc Gymraeg, gyda bysus yn cael eu trefnu o bob man i lefydd fel Roc Ystwyth, gigs yn Llambed, Y Cnapan, ac ym mhob Steddfod Genedlaethol bydden ni'n aros am wythnos yn y maes pebyll.\n"Fe fuon ni a chriw o ffrindiau'n byw gyda'n gilydd yn Harriet Street yng Nghaerdydd hefyd ar ôl graddio. Wel, tase'r waliau'n gallu siarad… odd 'na ddigon o sbort!\n"Sioned gyflwynodd fi i'r band Jess pan o'n i tua 14 oed a doedd dim edrych yn ôl i fi wedyn o ran cerddoriaeth Gymraeg. Tyfodd Sioned lan yn y cyfnod yma, gyda'r gigs a chanu pop yn mynd ochr yn ochr â'r canu corawl, roedd hi'n aelod o Gôr Ieuenctid Cymru yn yr un cyfnod ac yn arwain corau pan oedd hi'n yr ysgol.\n"Roedd Sioned yn berson doniol iawn, yn ddifyr a llawn egni ac oedden ni'n dwy ar yr un wavelength. Roedd wastad hiwmor. Os bydde galwad ffôn yn dechre'n drist, bydde wastad digon o chwerthin erbyn y diwedd.\n"O'dd hi'n ddi-flewyn-ar-dafod ac weithie bydde hynny'n ei glanio hi mewn dŵr poeth! Ond ar yr un pryd roedd hi'n berson dwfn, emosiynol a phreifat. Mi oedd 'na ochr eitha' dwys iddi hefyd.\n"Hyd y diwedd, sai'n credu ei bod hi'n ystyried pa mor dda oedd hi. Roedd hi'n berson allanol hyderus, ond o'dd hi ddim yn llawn ystyried maint ei thalent hi, o'dd hi byth yn meddwl bod pethe cweit yn ddigon da. O'dd pobl eraill yn ei gweld hi'n wahanol i sut yr oedd hi'n gweld ei hunan.\n"Ro'n ni yn forynion priodas i'n gilydd ac roedd Sioned yn fam bedydd balch i fy mab Gwern.\n"Roedd hi'n driw iawn ac yn ffrind i'r carn. Roedd hi fel chwaer i fi."\nOedfa i ddathlu\nImage copyright Huw Foulkes\nMae Huw Foulkes, arweinydd Côrdydd ac a oedd yn ffrind agos i Sioned James, yn edrych ymlaen i roi'r deyrnged haeddiannol iddi yn yr oedfa ddydd Sadwrn.\nBydd y digwyddiad yn gyfle i ddathlu ei bywyd a diolch iddi am "drawsnewid canu corawl yng Nghymru," meddai.\n"Roedd angladd Sioned yn un breifat, felly roedd y côr a'r teulu'n awyddus i drefnu digwyddiad yng Nghaerdydd. Mi fydd y côr yn perfformio darnau y maen nhw wedi eu canu ers sefydlu Côrdydd, mae'n rhyw fath o daith dros 15 mlynedd trwy'r cyfnodau.\n"Bydd Gwawr Edwards a Trystan Llŷr Griffiths yn perfformio, gan bod Sioned wedi eu helpu nhw'n eu gyrfa ac felly maen nhw'n gweld hwn yn gyfle i ddiolch iddi am ei chefnogaeth.\n"Rydan ni wedi gwahodd Islwyn Evans (arweinydd Ysgol Gerdd Ceredigion) a John Hugh Thomas o Brifysgol Caerdydd i arwain rhai caneuon. Roedd y ddau yn ddylanwad mawr ar fywyd Sioned dros y blynyddoedd, ac mi fydd 'na deyrngedau gan Alwyn Humphreys a Keith Davies hefyd.\nImage caption Huw Foulkes yn arwain Côrdydd, a enillodd deitl Côr yr Ŵyl yn Eisteddfod Genedlaethol Y Fenni ym mis Awst eleni\n"Mi fydd yn brofiad anodd i'r côr, ond mae pwyslais ar ddathlu ei bywyd hi a diolch iddi am ei chyfraniad mawr. Fe wnaeth hi drawsnewid canu corawl yng Nghymru a bydd yr oedfa yma'n gyfle i ddathlu hynny.\n"Mae Côrdydd yn paratoi at gyngerdd mawr efo Eric Whitacre yn Neuadd Dewi Sant ym mis Mehefin a'r bwriad ydy cystadlu yng nghystadleuaeth Côr Cymru y flwyddyn nesa'. Wrth i'r côr symud ymlaen, mae'n ddyletswydd arnon ni i ddatblygu ar y sylfaen gadarn y mae Sioned wedi ei gadael."\nBydd cyfle arall i glywed Sioned James yn cael ei holi gan Beti George yn Beti a'i Phobl, BBC Radio Cymru, Dydd Sul 16 Hydref, 12:00


Cyfradd cyfnewid Doler Seland Newydd (NZD) I Kuna Croateg (HRK) byw ar farchnad cyfnewid Forex\nCyfraddau cyfnewid FOREX updated: 02/04/2020 05:57\nDoler Seland Newydd - Kuna Croateg pris ar hyn o bryd ar y farchnad cyfnewid Forex yn 02 Ebrill 2020\n05:57:11 (Diweddariad cyfradd forex mewn 59 eiliad)\n1 NZD = 4.16 HRK\n1 HRK = 0.24 NZD\nFfynhonnell y cyfraddau cyfnewid yw'r gyfnewidfa Forex. Cyfnewid Forex ar gyfer 1 Doler Seland Newydd mae angen i chi dalu 4.16 Kuna Croateg. Dangosir cyfradd Doler Seland Newydd ar-lein. Yn dangos newidiadau yn y gyfradd forex y funud.\nSiart masnachu Forex Kuna Croateg - Doler Seland Newydd yn byw, 02 Ebrill 2020\nSiart masnachu Forex Doler Seland Newydd I Kuna Croateg yn byw, 02 Ebrill 2020\nMae'r siart uchod yn rhyngwyneb gweledol o Doler Seland Newydd i Kuna Croateg. Mae newidiadau yn y gyfradd gyfnewid i'w gweld ar unwaith ar y siart. Hofran dros y graff i weld yr union gyfradd gyfnewid am yr amser a ddewiswyd. Mae'r graff Doler Seland Newydd yn cael ei ddiweddaru'n gyson, gan fod ein gwefan yn derbyn data gan Forex.\nTrosi Doler Seland Newydd I Kuna Croateg Doler Seland Newydd I Kuna Croateg Cyfradd cyfnewid Doler Seland Newydd I Kuna Croateg Hanes y gyfradd gyfnewid\nMasnachu ar-lein Doler Seland Newydd (NZD) i Kuna Croateg ar hyn o bryd\nCyfradd cyfnewid y funud ar ein gwefan. Dynameg y Doler Seland Newydd (NZD) i Kuna Croateg ar y funud hon. Mae'r wefan yn dangos tabl ar gyfer postio 10 munud o'r Doler Seland Newydd i'r Kuna Croateg ar gyfer pob munud. Postio gwybodaeth yn gyfleus ar y gyfradd munud ar y wefan.\n4.16 4.16 4.15 4.14 4.14 4.13 4.13 4.13 4.13 4.13\nMasnachu ar-lein Doler Seland Newydd (NZD) i Kuna Croateg masnachu olaf awr\nRydyn ni'n dangos y gyfradd gyfnewid o awr i awr. Newidiadau yn y Doler Seland Newydd (NZD) i Kuna Croateg yr awr hon. Hanes 10 awr o Doler Seland Newydd i Kuna Croateg o Forex yn y tabl ar y dudalen. Mae'n gyfleus cymharu newidiadau yn y gyfradd gyfnewid bob awr.\nMasnachu ar-lein Doler Seland Newydd (NZD) i Kuna Croateg tuedd heddiw 02 Ebrill 2020


Sioe Rhydymain 2 | BLOG GARDDIO BETHAN GWANAS\nSioe Rhydymain 2\nAwst 30, 2009, 9:26 pm\n(Rhan o golofn Daily Post dwi newydd ei sgwennu)\nDwi’n sgwennu hwn ar nos Sul tra mae’r glaw yn tywallt tu allan. A mwy o law maen nhwn ei addo fory ar gyfer Sioe Rhydymain, ga drapia. Mi wnes i (a Robin, fy nai) wlychu’n socien pnawn ’ma wrth dyrchu am lysiau i’w harddangos, ac mi benderfynais\nadael y blodau tan fory. Dwi’n difaru rwan. Fyddan nhw ddim sychach bore fory, ac mi fydd yn wyrth os fydd gan unrhyw beth betalau ar ôl wedi’r fath gawodydd rydan ni’n eu cael heno.\nBraidd yn siomedig oedd fy llysiau hefyd. Llawer gwell na llynedd, ond nefi, tydw i wedi bod yn gweithio gymaint caletach ar fy llysiau eleni! A does ’na affliw o ddim byd yr un maint, a dach chi i fod i gael 3 neu 4 neu 6 llysieuyn sy’n matsio tydach? Does ’na’m dau o’r ffa yr un maint, heb sôn am chwech. A dwi’m yn siwr pa gategori i roi fy nhatws. Mae un yn weddol grwn, un arall yn hirgrwn a’r gweddill yn siapiau rhyfedd. Roedd y rhai gwyn wedi cael ‘blight’ a dim ond y rhai coch sydd wedi cynhyrchu unrhyw fath o daten gwerth ei galw felly. Mae gen i un swejen anferthol (ond braidd yn hyll) ond roedd y lleill wedi penderfynu eu bod nhw isio bod yn foron o ran siâp.\nA sôn am foron, mae gen i un sy’n berffaith, yn hyfryd, yn werth ei gweld, a’r lleill unai yn bethau bach tila, tenau, neu wedi penderfynu stopio tyfu’n gall ar ôl rhyw dair modfedd a magu tair neu bedair coes wedyn. Dwi’n dal i ddisgwyl i fy nionod godi i weld golau dydd, ond dwi wedi codi un planhigyn garlleg i gyth. Dwi’m yn meddwl y llwyddai i arddangos unrhyw dri o unrhyw beth (heblaw’r bitrwt – sy’n edrych reit ddel fel dadi bitrwt, mami bitrwt a babi) felly efallai y byddai’n well i mi jest mynd am y ‘casgliad bychan o lysiau gwahanol’.\nOherwydd y tywydd, coginio fues i heddiw. Efallai mod i wedi rhoi chydig gormod o bowdr codi yn fy nghacen lemon, gan ei bod hi’n ymdebygu i Vesuvius, braidd, ond mi fydd yn flasus, felly gawn ni weld be fydd tâst y beirniad. Mae’r afal bendramwnwgl (dyna be benderfynon ni fel pwyllgor oedd y cyfeithiad gorau ar gyfer ‘apple turnover’) yn edrych yn hyfryd, ond mae fy mrawd a minnau newydd fwyta un ohonyn nhw a dwi’n amau’n gryf mai honno oedd yr un gofies i roi siwgr ynddi. Doedd gen i’m mynedd ffaffian efo cacen gaws na chacen penblwydd, ond dwi wedi rhoi cynnig ar y gacen ‘Tamed tro ’ma a galwch eto!’, sef ein cyfieithiad ni o ‘Cut and come again cake’. Do, gawson ni hwyl efo’r cyfieithu; be dach chi’n ei feddwl o 3 ‘mwffsen’ am 3 muffins? A ‘brownsen siocled’ am ‘chocolate brownie’?\nMae gen i ddwy botel o siampên sgawen gwahanol ond doedd yr un agorais i ar bnawn braf yn y Steddfod ddim â llawer o fywyd ynddi, felly dwi’m yn meddwl mod i wedi cael cystal hwyl arni eleni. A dwi wedi perswadio Mam i drio efo’i chytni eirin, felly dyna i ni o leia un cystadleuydd newydd eleni. Roedd hi wedi rhoi jar i mi wythnos dwytha, ond mi ddisgynodd fy mag i’r llawr wrth i mi ddod drwy ddrws y ty … ro’n i isio crio. A dwi wedi malu jwg del iawn heddiw ’ma – un o’r rhai ro’n i wedi ei estyn ar gyfer gosod blodau fory. Felly dwi’n siwr o dorri rhywbeth arall cyn bo hir tydw?\nMi ddoth Mam draw i weld canlyniad fy ngwaith caled heno, a deud “Ond Bethan, ble mae dy doilies di? Mae’n rhaid i ti gael doilies siwr!” O, ffliwt. Dwi’n anghofio bob blwyddyn. Ond galwad ffôn i Nain – a hei presto, mae gen i doilies mawr gwynion, hyfryd rwan. Maen nhw’n bendant yn gwneud i gacen edrych yn well. Fyddan nhw’n gwneud digon o wahaniaeth i mi gael gwobr o rhyw fath? Gawn ni weld … mae safon y coginio yn Rhydymain yn anhygoel bob blwyddyn.


Pecyn DOWNLOAD Lufthansa FSX & P3D - Rikoooo\nMaint 122 MB\nLawrlwythiadau 80 266\nProject Airbus a Phroject OpenSky & Skyspirit & Pecyn o ricardo_tv\nPecyn gwych gan gynnwys y Boeing B737-500, B747-400, B747-800i a'r Airbus A380-841 (pob un â VC a synau) yn lliwiau Lufthansa.\nYn y categori dewis o FSX/P3D dewiswch "Lufthansa Pack"\nDeutsche Lufthansa AG (FWB: LHA, OTCQX: DLAKY) (ynganiad yr Almaen: [ˈdɔʏt͡ʃə ˈlʊfthanza]) yw cludwr baneri'r Almaen a'r cwmni hedfan mwyaf yn Ewrop o ran maint cyffredinol y teithwyr a maint y fflyd. Roedd gan lywodraeth yr Almaen gyfran 35.68% yn Lufthansa tan 1997, ond mae'r cwmni bellach yn eiddo i fuddsoddwyr preifat (88.52%), MGL Gesellschaft für Luftverkehrswerte (10.05%), Deutsche Postbank (1.03%), a Deutsche Bank (0.4%) ac mae ganddo gyflogeion 37,042 (o fis Mawrth 2007). Mae enw'r cwmni yn deillio o Luft (y gair Almaeneg am "aer"), a Hansa (ar ôl y League Hanseatic, grŵp masnachu canoloesol pwerus).\nY cwmni hedfan yw'r pedwerydd cwmni hedfan mwyaf yn y byd o ran teithwyr cyffredinol, gwasanaethau sy'n gweithredu i gyrchfannau domestig 18 a chyrchfannau rhyngwladol 203 mewn gwledydd 78 ar draws Affrica, America, Asia ac Ewrop. Ynghyd â'i bartneriaid, mae gwasanaethau Lufthansa yn gwasanaethu o gwmpas cyrchfannau 410.  Gyda dros 3 awyren 710 mae ganddo'r fflyd awyrennau teithwyr ail fwyaf yn y byd pan gaiff ei chyfuno â'i his-gwmnïau.\nMae swyddfa gofrestredig a phencadlys corfforaethol Lufthansa yn Deutz, Cologne, yr Almaen, gyda'i phrif ganolfan gweithrediadau (Canolfan Hedfan Lufthansa (LAC) a chanolbwynt traffig sylfaenol ym Maes Awyr Frankfurt yn Frankfurt am Main gydag ail ganolbwynt ym Maes Awyr Munich. , staff daear, a chynorthwywyr hedfan yn Frankfurt.\nMae Lufthansa yn un o aelodau cyntaf Star Alliance, cynghrair awyrennau mwyaf y byd, a ffurfiwyd yn 1997. Mae Grŵp Lufthansa yn cyflogi 117,000 o bobl ledled y byd o genhedloedd 146. Yn 2010, hedfanodd dros 90 o deithwyr gyda Lufthansa (heb gynnwys Germanwings a Brwsel Airlines). Ffynhonnell Wikipedia.\nFideo: Lufthansa gan Polo91240 ar gyfer Rikoooo.com\nAwdur: Project Airbus & Project OpenSky & Skyspirit & Pack o ricardo_tv


Ombwdsmon Gwasanaethau Cyhoeddus Cymru - Abertawe\nMae'r Ombwdsmon yn ymchwilio i gwynion am wasanaethau cyhoeddus yng Nghymru.\nMae'r gwasanaeth y mae'n ei ddarparu'n annibynnol, yn ddiduedd ac am ddim. Gall yr ombwdsmon ymchwilio i gyrff cyhoeddus, gan gynnwys llywodraeth leol, y Gwasanaeth Iechyd Gwladol a Llywodraeth Cymru. Mae'r ombwdsmon yn ymchwilio i gwynion a wneir am Gynghorydd awdurdod lleol sy'n torri ei gôd ymddygiad.\nGall yr ombwdsmon ymchwilio i gwynion eich bod wedi'ch trin yn annheg, neu wedi cael gwasanaeth gwael trwy ryw fethiant ar ran y corff sy'n ei ddarparu. Os yw'r ombwdsmon yn amddiffyn eich cwyn, bydd yn dweud wrth y corff rydych wedi cwyno amdano am yr hyn mae'n meddwl y dylai ei wneud i unioni pethau. Ni chaiff yr ombwdsmon wneud i gyrff cyhoeddus ddilyn yr hyn mae'n ei argymell - ond, mewn gwirionedd, maent bron bob amser yn gwneud yr hyn a argymhellir.\nMae gan y rhan fwyaf o gyrff cyhoeddus weithdrefnau cwynion - fel arfer, mae'r ombwdsmon yn disgwyl i chi gwyno'n uniongyrchol i'r corff dan sylw, a rhoi cyfle rhesymol iddo ymchwilio ac ymateb i'ch cwyn, cyn i chi fynd ato. Gellir datrys llawer o gwynion fel hyn.


Gêm Muffin Girl - helwyr seren Ar-lein. Chwarae am ddim\nGêm Muffin Girl - helwyr seren\nWedi chwarae: 3343\nChwaraewch y gêm Muffin Girl - helwyr seren Ar-lein:\nGêm Disgrifiad Muffin Girl - helwyr seren\n. Chwaraewch y gêm Muffin Girl - helwyr seren ar-lein.\nNodweddion technegol y gêm Muffin Girl - helwyr seren\nGêm Muffin Girl - helwyr seren Ychwanegodd: 24.10.2010\nMae'r gêm yn cael ei chwarae: 3343 amser\nGemau fel y gêm Muffin Girl - helwyr seren\nGofal harddwch ar gyfer eich anifeiliaid anwes\nPwy oedd y cyntaf\nSglefrio yn Amsterdam\nLawrlwytho gêm Muffin Girl - helwyr seren\nEmbed y gêm Muffin Girl - helwyr seren ar eich gwefan:\nMuffin Girl - helwyr seren\nI fewnosod y gêm Muffin Girl - helwyr seren ar eich gwefan, copïwch y cod a gludo yn y cod html ar eich safle. Hefyd, os ydych yn hoffi y gêm Muffin Girl - helwyr seren, copi ac anfon y ddolen i ffrind neu eich ffrindiau, yn rhannu'r gêm gyda'r byd!\nGyda'r gêm Muffin Girl - helwyr seren, hefyd yn chwarae yn y gêm:


Canllawiau Gweinidogol Proffesiynol - The Church in Wales\nHafan Ar gyfer clerigion ac aelodau Llawlyfr Clerigion Canllawiau Gweinidogol Proffesiynol\nCanllawiau Gweinidogol Proffesiynol\nDyma brif nodau'r Canllawiau:\nsicrhau lles a diogelwch unigolion a grwpiau y mae'r clerigion yn gweithio gyda hwy;\nsicrhau lles a diogelwch y clerigion a'u teuluoedd;\nannog y clerigion i anelu at y safon ymddygiad uchaf posibl;\ndarparu ffiniau diogel ac effeithiol ar gyfer gweinidogaeth glerigol;\nannog datblygiad gweinidogaeth bersonol a chorfforaethol;\nannog eraill i gynnig eu hunain i wasanaethu yng ngweinidogaeth ordeiniedig yr Eglwys.\nRhaid i chi gadw'r Bugail Da bob amser o'ch blaen fel patrwm eich galwad, a’i ddilyn i ble bynnag y mae'n arwain.”\n1.1 Rhoddir y fraint a'r cyfrifoldeb i glerigion fod yn weision ac yn arweinwyr yng ngweinidogaeth yr Eglwys. Fel bugeiliaid, arweinwyr ysbrydol a chynrychiolwyr y ffydd Gristnogol, maent mewn sefyllfa o ymddiriedaeth yn eu\nperthynas â'r rhai y mae ganddynt ofal bugeiliol drostynt. Mae'r Canllawiau hyn yn darparu'r fframwaith ymddygiad proffesiynol ar gyfer pob clerig fel anogaeth a chadarnhad o arfer da.\n1.2 Bydd clerigion yn aml yn eu cael eu hunain yn y sefyllfa bwerus o gyfarfod pobl yn eu bregusrwydd mwyaf. Nod y Canllawiau yw diogelu a rhoi sicrwydd i bobl o'r fath ac ennill eu hymddiriedaeth, sy’n nodwedd na ellir gweinidogaethu hebddi.\n1.3 Mae ymddygiad proffesiynol a phersonol yn ddarostyngedig i’r gyfraith a chosbau cyfreithiol. Mae clerigion, sy'n cael eu trwyddedu neu eu sefydlu i gyfrifoldebau newydd, yn gwneud datganiad o Ufudd-dod Canonaidd ac yn cytuno i gael eu rhwymo gan Gyfansoddiad yr Eglwys yng Nghymru.\nFodd bynnag, mae ymateb i alwedigaeth i wasanaethu fel gweinidog ordeiniedig yn dynodi ymrwymiad gwirfoddol i rwymedigaethau hunanddisgyblaeth aberthol uwchlaw a thu hwnt i ofynion cyfraith seciwlar ac eglwysig. Mae'r Ordinalau yn disgrifio'r ymrwymiadau hyn ac felly'n llywio ymddygiad, ac felly'r Ordinalau sydd wedi'u defnyddio i ddarparu'r ysbrydoliaeth a'r fframwaith ar gyfer y Canllawiau hyn.\n“Rydych chi i ofalu am bawb fel ei gilydd, yn enwedig pobl dlawd, sâl, anghenus a'r rhai sydd mewn trafferthion.”\n2.1 Cyfrifoldeb yr Eglwys gyfan yw gofalu am ein gilydd ac mae'n estyniad o gyfiawnder a chariad y Duw mewn cnawd a ddatgelwyd yn Iesu Grist. Mae tosturi yn hanfodol i ofal bugeiliol. Dylai clerigion alluogi aelodau eraill o'r gymuned addoli i rannu yn y gofal bugeiliol hwn.\n2.2 Mae gan glerigion gyfrifoldeb penodol i weinidogaethu'n sensitif ac yn effeithiol i bobl sâl, i bobl yn eu dyddiau olaf ac mewn profedigaeth.\n2.3 Yn eu gweinidogaeth, eu gofal bugeiliol a'u perthynas waith, rhaid i glerigion ymdrechu i gynnig parch a chyfle cyfartal i bawb.\n2.4 Mae clerigion yn gweinidogaethu drwy eu dyngarwch drylliedig eu hunain, gan fod yn ymwybodol o'u hangen eu hunain i dderbyn gweinidogaeth.\n2.5 Dylai clerigion ddirnad a gwneud yn glir eu cyfyngiadau eu hunain o ran amser, cymhwysedd a sgiliau. Ar adegau bydd angen iddynt ofyn am gymorth, cefnogaeth a hyfforddiant priodol.\n2.6 Mae'r gwahaniaeth rhwng gofal bugeiliol a chwnsela ffurfiol bob amser i'w gydnabod.\n2.7 Dylai clerigion fod yn ymwybodol o'r cymorth sydd ar gael gan asiantaethau bugeiliol achrededig fel y gellir ei gymeradwyo lle bo hynny'n briodol.\n2.8 Mae risg ym mhob gwaith bugeiliol. Mae lle'r cyfarfod, trefniant dodrefn a goleuadau, a gwisg y gweinidog yn ystyriaethau pwysig mewn gofal bugeiliol. Dylid asesu’n ofalus pa mor briodol yw ymweld a chael ymweliad pan fo clerig ar ar ei ben ei hun, yn enwedig yn y nos. Dylai clerigion gydnabod pa mor bwysig yw adnabod eu hunain ac adnabod eu hanghenion emosiynol eu hunain.\n2.9 Mewn gofal bugeiliol, mae'n hanfodol cydnabod ffiniau priodol yn gorfforol, rhywiol, emosiynol a seicolegol. Dylid osgoi cyffwrdd yn amhriodol neu ddangos arwyddion o serch.\n2.10 Dylai clerigion fod yn ymwybodol o beryglon dibyniaeth mewn perthynas fugeiliol. Dylid osgoi unrhyw ystryw, cystadleuaeth neu gydgynllwynio o’r naill ochr neu'r llall o'r cyfarfod bugeiliol. Dylai hunanymwybyddiaeth fod yn rhan o'r berthynas.\n2.11 Dylai clerigion fod yn ymwybodol o'r potensial i gamfanteisio ar eu perthynas freintiedig.\n2.12 Os daw cais am gymorth neu gyngor, cyn cymryd nodiadau dylid gofyn am ganiatâd a chofio bod y wybodaeth yn ddarostyngedig i ddeddfau diogelu data.\n2.13 Dylai pob unigolyn ordeiniedig gael hyfforddiant priodol mewn amddiffyn plant. Mae’n ofynnol gwybod y canllawiau a’r gofynion taleithiol ac esgobaethol ac ufuddhau iddynt. (Plant a Phobl Ifanc: Cod Ymarfer Da i'w Ddefnyddio gan Blwyfi yn yr Eglwys yng Nghymru a Gweithdrefnau Amddiffyn Plant Cymru Gyfan)\n2.14 Dylai gwisg clerigion fod yn addas i'w swydd; ac, ac eithrio at ddibenion hamdden neu resymau eraill y gellir eu cyfiawnhau, dylai’r wisg fod yn arwydd clir o'u galwad a'u gweinidogaeth sanctaidd.\n2.15 Wrth gynnal addoliad, dylai clerigion wisgo'r wisg litwrgaidd briodol. Os bydd anghytundeb ynghylch yr hyn sy'n briodol, dylid cyfeirio'r mater at yr Esgob i gael cyfarwyddyd.\n“Trwy arweiniad yr Ysbryd Glân, gweddïwch yn ddi-baid y bydd eich bywyd yn batrwm o ufudd-dod a sancteiddrwydd a fydd yn datgelu grym Teyrnas Dduw. Ni allwch gyflawni'r weinidogaeth hon trwy eich nerth eich hun. Boed i'r Arglwydd a roes i chi'r ewyllys i ymgymryd â'r gwaith hwn, roi i chi hefyd y nerth a'r grym i’w gyflawni.”\n3.1 Nod gofal bugeiliol yw ceisio sicrhau cyfanrwydd tebyg i Grist, yn bersonol ac yn gorfforaethol. Mae datblygu ymddiriedaeth yn hollbwysig er mwyn sicrhau perthynas onest o fewn y weinidogaeth.\n3.2 Mae clerigion yn aml yn cael eu rhoi mewn sefyllfa o fod â phŵer dros eraill, mewn perthynas fugeiliol, gyda chydweithwyr lleyg, ac weithiau gyda chlerigion eraill. Mae angen defnyddio'r pŵer hwn i gynnal eraill a manteisio ar eu cryfderau, ac nid i fwlio, cam-drafod neu ddifrïo. Dylent fod yn ymwybodol o bolisi Bwlio ac Aflonyddu'r Eglwys yng Nghymru.\n3.3 Mewn perthynas fugeiliol a gofalgar dylai'r clerigion fod yn agored i Dduw ac i anghenion yr unigolyn arall. Mae'n bwysig i glerigion fod yn sensitif i'r sefyllfaoedd lle cânt eu lleoli, yn enwedig o ran gofal bugeiliol plant, pobl ifanc ac oedolion agored i niwed.\n3.4 Dylai clerigion fod yn ymwybodol y gallai'r rhai y maent yn gofalu amdanynt fod yn ofidus a bregus. Dylid cydnabod y pŵer sydd gan weinidog mewn sefyllfaoedd o'r fath, ei ddefnyddio'n gadarnhaol, ac ni ddylid byth ei gamddefnyddio. Mae'r Eglwys yng Nghymru wrthi'n ystyried polisi ar ofalu am oedolion bregus.\n3.5 Mae cam-drafod neu gamfanteisio bob amser yn beth drwg. Mae gofyn cwestiynau amhriodol neu gysylltiad corfforol amhriodol (gweler 2.9) yn gallu bod yn gamdriniaeth emosiynol neu rywiol.\n3.6 Rhaid arfer awdurdod ysbrydol yn dyner a sensitif, a dylai'r gweinidog fod yn ymwybodol o'r posibilrwydd o gam-drin ysbrydol.\n3.7 Ni ddylai gofal bugeiliol byth geisio dileu ymreolaeth yr unigolyn. Mewn sefyllfaoedd bugeiliol, dylai’r sawl a fugeilir gael y rhyddid i wneud penderfyniadau hyd yn oed os yw’r clerig o'r farn bod y penderfyniad hwnnw'n anghywir.\n3.8 Wrth arwain, addysgu, pregethu a llywyddu mewn addoliad, dylai clerigion wrthsefyll pob temtasiwn i ddefnyddio pŵer yn amhriodol.\n3.9 Dylai clerigion gydnabod yn ddiolchgar y rhywioldeb personol a roddwyd iddynt gan Dduw. Dylent fod yn ymwybodol o'r perygl o geisio mantais rywiol, yn emosiynol neu'n gorfforol, wrth arfer eu gweinidogaeth.\n3.10 Yn eu bywyd personol dylai clerigion osod esiampl o onestrwydd mewn perthynas, ffyddlondeb mewn priodas a chyfrifoldeb wrth rianta a chynnal bywyd teuluol\n3.11 Gelwir ar glerigion i fod yn ddiwair yn eu perthynas rywiol. Nid yw agwedd amlgymharus yn gydnaws â gweinidogaeth ordeiniedig. Mae pornograffi yn diraddio unigolyn sy’n blentyn Duw a’i wneud yn wrthrych tafladwy.\n3.12 Mae gan rywun sy’n gofyn am arweiniad bugeiliol a chyngor gan glerig yr hawl i ddisgwyl na fydd y clerig hwnnw’n trosglwyddo gwybodaeth gyfrinachol a gafwyd felly i drydydd parti. Yn unol â hynny, nid yw clerigion yn rhydd i rannu gwybodaeth gyfrinachol gyda'u priod, eu teulu na’u ffrindiau.\n3.13 Dan rai amgylchiadau, hwyrach y bydd clerigion am rannu cynnwys a phroses perthynas fugeiliol gyda goruchwyliwr neu grŵp goruchwylio. Mewn achosion o'r fath, rhaid i'r clerig gael caniatâd yr unigolyn i rannu’r wybodaeth a sicrhau bod y goruchwyliwr neu'r grŵp goruchwylio yn deall bod angen cadw cyfrinachedd.\n3.14 Dylai clerigion fod yn ymwybodol o'r amgylchiadau lle y gellir neu y dylid datgelu gwybodaeth gyfrinachol i drydydd parti, yn enwedig lle mae diogelwch plant yn y cwestiwn. O dan yr amgylchiadau hyn, dylai clerigion gyfeirio at y canllawiau yn y polisïau amddiffyn plant taleithiol ac esgobaethol. Bydd angen i blant neu oedolion agored i niwed sy'n datgelu tystiolaeth o niwed sylweddol wybod y bydd eu pryderon yn cael eu cymryd o ddifrif a'u cyfeirio at yr asiantaeth statudol briodol (Gwasanaethau Cymdeithasol fel arfer) fel y gellir cynnal ymchwiliad priodol a chael cymorth ymarferol. Mewn achosion o'r fath, dylid ystyried bod lles y plentyn neu'r oedolyn sy'n agored i niwed o'r pwys mwyaf. Mae ystyriaethau arbennig yn gymwys pan ddatgelir gwybodaeth yng nghyd-destun cyfaddefiad ffurfiol (gweler paragraffau 7.2 a 7.3).\n3.15 Mae'n bwysig diogelu hawl plwyfolion i rannu gwybodaeth bersonol gydag un gweinidog ac nid un arall. Mewn sefyllfa o weithio fel tîm, neu mewn ardal lle mae clerigion yn ceisio cydweithio, efallai y byddai'n ddoeth creu polisi i osgoi'r perygl i weinidogion o fewn tîm o gael eu cam-drafod a'u rhannu drwy rannu gwybodaeth bersonol ag un ac nid y llall. Dylai clerigion cynorthwyol mewn swyddi hyfforddi ei gwneud yn glir i'r rhai y maent yn gweinidogaethu iddynt y bydd gwybodaeth a roddir iddynt fel arfer yn cael ei rhannu gyda’u hyfforddwr.\n3.16 Mae unrhyw wybodaeth am unigolyn byw, a gedwir ar gyfrifiadur neu mewn system ffeilio ar bapur, yn ddarostyngedig i Ddeddf Diogelu Data 1998. Felly, dylai clerigion ymgyfarwyddo â gofynion y ddeddfwriaeth honno a Chanllawiau'r Eglwys yng Nghymru ar y Ddeddf Diogelu Data. Rhaid i glerigion weithredu'n unol â hynny a gofyn am gyngor gan y swyddog diogelu data esgobaethol neu daleithiol pan fo angen. Er mwyn cydymffurfio â'r ddeddfwriaeth gall fod yn ofynnol, ymhlith pethau eraill, i'r Comisiynydd Gwybodaeth orfod cael ei hysbysu pan gedwir gwybodaeth am unigolyn byw ar gyfrifiadur.\n3.17 Dylai'r rhai sy'n crynhoi cofnodion fod yn barod i fod yn atebol am eu cynnwys.\n“Gelwir ar bawb i wneud Iesu Grist yn hysbys i ddynion a menywod fel Gwaredwr ac Arglwydd. Eich tasg yw cyhoeddi efengyl Iesu Grist i bawb. Addysgwch y ffydd a ddaw atom drwy'r Apostolion a'i chyhoeddi o'r newydd.”\n4.1 Mae cenhadaeth yn alwad sylfaenol. Mae'n perthyn i'r eglwys gyfan ac mae gan glerigion gyfran flaenllaw o gyfrifoldeb yn ei hyrwyddo.\n4.2 Mae gan glerigion y fraint o arwain eu cynulleidfaoedd i gyhoeddi o’r newydd y newyddion da am Iesu Grist a hyrwyddo cenhadaeth Duw, gan gynnwys efengyliaeth.\n4.3 Gall pob ysgol, ynghyd â sefydliadau eraill y plwyf, fod yn gyfle i genhadu a gweinidogaethu, ac mae ysgol eglwys yn gyfrifoldeb penodol i'r clerigion. Dylai clerigion geisio gwella cyfleoedd iddynt hwy eu hunain ac i leygion dawnus a hyfforddedig i gyfrannu at addoli, addysg grefyddol, gofal bugeiliol a gwaith llywodraethu mewn ysgolion eglwysig, a bod yn barod i gefnogi pob lleoliad addysg o fewn eu plwyfi.\n4.4 Dylai clerigion sicrhau, lle y bo'n briodol, fod cyrsiau a grwpiau trafod hygyrch dan arweiniad da ar bob agwedd ar y ffydd Gristnogol ar gael yn rheolaidd i blwyfolion sy'n awyddus i archwilio, dyfnhau neu adnewyddu eu ffydd.\n4.5 Cyfrifoldeb clerigion yn bennaf yw sicrhau paratoad addas ar gyfer Bedydd, Conffyrmasiwn a Phriodasau. Dylai pwysigrwydd plant, pobl ifanc a phawb sy'n newydd i'r ffydd Gristnogol fod yn flaenoriaeth i'r Eglwys ac i'w chlerigion.\n4.6 Dylai clerigion gydnabod, cadarnhau ac annog gweinidogaeth a thystiolaeth lleygion yn eu gweithleoedd a'u cymunedau, yn ogystal ag o fewn yr Eglwys.\n“Eich tasg yw addysgu. Chi fydd cyd-weithwyr Crist wrth iddo adnewyddu'r byd. Ystyriwch fentrau newydd wrth genhadu a gweithiwch dros heddwch a chyfiawnder.”\n5.1 Mae addysg ddiwinyddol barhaus yn ddisgyblaeth hanfodol ar gyfer pregethu ac addysgu, yn ogystal ag ar gyfer twf personol. Dylai clerigion fod yn ymwybodol o argaeledd a'r angen i gymryd rhan mewn rhaglenni addysg parhaus i weinidogion.\n5.2 Dylai clerigion neilltuo amser ar gyfer addysg weinidogol barhaus, gan gynnwys ystyried materion cyfoes a datblygiadau diwinyddol, fel bod eu ffydd yn ymgysylltu â chanfyddiadau a phryderon y genhedlaeth hon.\n5.3 Mae bod yn gyfarwydd ag amrywiaeth o sgiliau cyfathrebu yn hanfodol i'r broses effeithiol a pharhaus o gyhoeddi'r efengyl.\n5.4 Rhan o alwedigaeth clerig wrth bregethu ac addysgu yw diffuantrwydd gweddigar i fod yn broffwydol a heriol yn ogystal â bod yn galonogol a dadlennol.\n5.5 Rhaid gofalu nad yw deunydd eglurhaol o brofiad personol yn tarfu ar gyfrinachedd neb.\n“Chi sydd i lywyddu yn y Cymun Bendigaid ac i gyflawni’r gweinidogaethau eraill yn eich gofal. Astudiwch ddysgeidiaeth Crist a myfyriwch arni, fel y galloch annog ei bobl yn ffordd sancteiddrwydd. Chi sydd i arwain pobl Dduw i sancteiddrwydd bywyd, ac i annog gweinidogaeth holl bobl Dduw.”\n6.1 Gelwir ar glerigion i fod yn arweinwyr yn yr Eglwys ac yn y gymuned ehangach.\n6.2 Dylai clerigion ddatblygu'r rhodd hon o arweinyddiaeth o fewn eu gweinidogaeth eu hunain drwy weddi a hyfforddiant, gan fod yn ymwybodol o'u harddull naturiol eu hunain wrth arwain.\n6.3 Dylai clerigion hyrwyddo gweinidogaeth gydweithredol ar draws yr holl amrywiaeth o fywyd a gweithgarwch yr eglwys. Mae'n bwysig cydnabod a chadarnhau gweinidogaeth leyg sydd eisoes yn bodoli ac annog gweinidogaethau newydd, yn lleyg ac ordeiniedig. Dylai clerigion fod yn barod i gynorthwyo eraill i ddirnad a chyflawni eu galwedigaeth ac i gydnabod a pharchu amrywiaeth y profiad sy’n bodoli ymhlith aelodau’r eglwys.\n6.4 Dylai clerigion sicrhau bod gwasanaethau'n cael eu paratoi'n feddylgar, yn sensitif i angen a diwylliant y plwyf neu'r sefydliad a thraddodiad yr Eglwys yng Nghymru.\n6.5 Lle y bo'n briodol, dylai clerigion gynnwys eraill i arwain wrth addoli, gan ddarparu hyfforddiant a pharatoad yn ôl yr angen i'w cefnogi.\n6.6 Dylai clerigion fod yn ymwybodol o anghenion eu cynulleidfa a chymryd unrhyw gamau ymarferol sy'n angenrheidiol i sicrhau bod yr addoli’n wirioneddol gynhwysol heb eithrio neb ar sail anabledd neu anfantais. Dylai clerigion fod yn gyfarwydd â’r Canllaw i Blwyfolion yr Eglwys yng Nghymru ar y Ddeddf Gwahaniaethu ar sail Anabledd.\n6.7 Dylai clerigion wneud eu gorau i sicrhau bod yr addoliad y maent yn gyfrifol amdano, lle bo hynny'n bosibl ac yn briodol, yn adlewyrchu natur ddwyieithog yr Eglwys yng Nghymru. Dylai clerigion fod yn gyfarwydd â Pholisi Iaith yr Eglwys yng Nghymru.\n6.8 Dylai clerigion annog perthynas eciwmenaidd dda.\n6.9 Dylai clerigion gynnal perthynas dda a chwrtais gydag aelodau o gymunedau ffydd eraill.\n6.10 Ni ddylai gweinidog newydd danseilio cyn-weinidogaeth drwy asesiad beirniadol, ond dylai ganolbwyntio ar waith cadarnhaol rhagflaenydd.\n6.11 Ar ôl ymddiswyddo neu ymddeol, dylai clerigion roi’r gorau i’w harweinyddiaeth ar unwaith a thorri pob perthynas broffesiynol â'r rhai a arferai fod o dan eu gofal bugeiliol. Dylai unrhyw eithriad i'r canllaw hwn gael ei drafod yn ffurfiol gyda'r esgob.\n6.12 Ar ôl ymddiswyddo neu ymddeol, dim ond trwy wahoddiad gan y clerig sydd â goruchwyliaeth fugeiliol y dylai cyn glerig weinidogaethu mewn hen eglwys, plwyf neu sefydliad, neu gyda'u caniatâd.\n“Yr ydych i alw pobl i edifeirwch ac yn enw Crist i faddau i’r edifarydd.”\n7.1 Mae gweinyddu cymod, fel estyniad o weinidogaeth Iesu ei hun, yn ganolog i alwad yr offeiriad. Dylid ei arfer yn dyner ac amyneddgar a’i ategu gan gyd-ymddiriedaeth.\n7.2 Yn ddarostyngedig i ddarpariaethau paragraffau 7.3 a 7.4, ni ddylid dadlennu'r hyn a ddatgelir pan fydd person yn cyffesu wrth Dduw ym mhresenoldeb offeiriad –'sêl y gyffesgell’. Mae'r egwyddor hon yn dal hyd yn oed ar ôl marwolaeth yr edifarydd. Ni all yr offeiriad gyfeirio at yr hyn a ddysgodd trwy gyffes, hyd yn oed i'r edifarydd, oni chaniateir hynny’n benodol gan yr edifarydd. Efallai y bydd angen rhai camau edifeirwch a gwneud iawn cyn y gellir rhoi maddeuant. Gall offeiriad atal maddeuant. Darperir canllawiau ar gymod yn yr atodiadau i'r ddau Orchymyn ar gyfer y Cymun Bendigaid, 1984 a 2004.\n7.3 Pan geir cyfaddefiad i gam-drin plant neu oedolion bregus yng nghyd-destun cyffes, dylai'r offeiriad annog yr unigolyn i roi gwybod i'r heddlu neu i'r gwasanaethau cymdeithasol am ei ymddygiad, a dylai hefyd wneud hyn yn amod ar gyfer maddeuant, neu atal maddeuant nes bod y dystiolaeth hon o edifeirwch wedi dod yn amlwg.\n7.4 Os yw ymddygiad edifarydd yn bygwth ei les ei hun neu les pobl eraill, yn enwedig plant neu oedolion bregus, dylai'r offeiriad fynnu bod yr edifarydd yn gweithredu.\nDylid nodi, yn ôl y gyfraith, nad oes unrhyw ddyletswydd absoliwt o ran cyfrinachedd.\nGall Llys neu'r heddlu fynnu datgeliad. Dan amgylchiadau eithriadol, hefyd, gall fod dyletswydd gor-redol i dorri cyfrinachedd, yn enwedig os oes perygl i ddiogelwch plant, neu oedolion bregus, neu, ar adegau prin, pan fo lles y sawl sy'n rhannu’r gyfrinach mewn perygl.\nPe bai offeiriad yn credu bod posibilrwydd y gall gwybodaeth o'r fath gael ei datgelu, dylai egluro i’r edifarydd ymlaen llaw, y gallai fod yn ofynnol i’r offeiriad ddadlennu’r wybodaeth.\nNoder: Canon 1604: ‘we do not any way bind the said Minister . . . . but do straitly charge and admonish him, that he do not at any time reveal and make known to any person whatsoever any crime or offence so committed to his trust and secrecy (except they be such crimes as by the laws of this realm his own life may be called into question for concealing the same), under pain of irregularity’.\n“Gweddïwch yn ddi-baid y bydd eich bywyd yn batrwm o ufudd-dod a sancteiddrwydd. A wnewch chi dderbyn disgyblaeth yr Eglwys a rhoi parch dyledus i'r rhai a osodwyd mewn awdurdod drosoch?”\n8.1 Mae clerigion yn tyngu llw o ufudd-dod canonaidd i'r esgob ac yn cytuno i gael eu rhwymo gan Gyfansoddiad yr Eglwys yng Nghymru.\n8.2 Dylai clerigion gymryd rhan lawn ym mywyd a gwaith deoniaeth, archddiaconiaeth, esgobaeth a thalaith, gan roi cymorth a pharch i'r rhai sy'n gyfrifol am arwain a goruchwylio.\n8.3 Dylai clerigion wybod sut y mae cyfraith eglwysig a chanon a Chyfansoddiad yr Eglwys yng Nghymru yn llywio eu harferion gwaith a’u gweinidogaeth, a dylent barchu'r rheoliadau hynny a roddir ar waith gan yr Eglwys.\n8.4 Dylai clerigion gydnabod a pharchu meysydd gweinidogaeth clerigion eraill.\n8.5 Mae awdurdod y wardeiniaid eglwysi a lleygion a etholir neu a benodir i swydd yn yr eglwys leol i'w barchu a'i gadarnhau\nA fyddwch chi'n weinidog dyfal o Air Duw? A wnewch chi gysegru eich bywyd i weddi ac astudiaeth? A wnewch chi barhau i hyfforddi eich hun ar gyfer gweinidogaeth yn yr Eglwys?”\n9.1 Wrth gyflawni eu gweinidogaeth, mae clerigion yn ymateb i alwad ein Harglwydd Iesu Grist. Mae datblygiad eu dirnadaeth yn cynnwys y ddisgyblaeth o weddïo, addoli, astudio’r Beibl ac ymwybyddiaeth o anogaeth yr Ysbryd Glân. Dylai clerigion sicrhau bod amser ac adnoddau ar gael ar gyfer eu bywyd personol ac ysbrydol eu hunain gan gymryd cyfrifoldeb am eu hyfforddiant a'u datblygiad parhaus eu hunain.\n9.2 Gellir hwyluso dirnadaeth ysbrydol drwy rannu taith ffydd gydag unigolyn arall.\nFel arfer, dylai gweinidog gael rhywun y tu allan i'r sefyllfa waith i droi ato am gymorth.\n9.3 Dylai clerigion gymryd rhan lawn mewn addysg weinidogol barhaus ac yn Adolygiad yr Esgob, gan wybod bod atebolrwydd yn cynnwys adolygu rheolaidd yn bersonol a gydag eraill.\n9.4 Gall fod yn briodol i glerigion gyfarfod yn rheolaidd ag ymgynghorydd gwaith i adolygu eu gweinidogaeth barhaus.\n9.5 Dylid cynnwys yr amser sy’n cael ei neilltuo i fywyd teuluol, cyfeillgarwch, hamdden, adferiad ac iechyd personol ym mhob adolygiad. Bydd y myfyrdod hwn yn fwy defnyddiol os caiff ei gynnal fel rhan o adolygiad ffurfiol a hefyd mewn trafodaeth gyda chyfarwyddwr ysbrydol a/neu ymgynghorydd gwaith.\n“A wnewch chi, gyda'ch teulu, drefnu eich bywyd yn unol â dysgeidiaeth Crist? A wnewch chi arwain drwy anogaeth ac esiampl?\n10.1 Gelwir ar glerigion i ddilyn safonau ymddygiad moesol uchel.\n10.2 Dylai clerigion sydd wedi priodi gofio bod priodas hefyd yn alwedigaeth. Ni ddylid ystyried priodas yn eilbeth i'r alwedigaeth weinidogol. Yn yr un modd, dylai clerigion dibriod, yn cynnwys clerigion a alwyd i ddiweirdeb, gymryd y camau angenrheidiol i ddatblygu eu bywydau, eu cyfeillgarwch a'u perthynas gyda’u teulu. Mae angen i glerigion sydd wedi priodi clerigion gymryd gofal arbennig i ddatrys unrhyw anawsterau posibl a allai godi.\n10.3 Mae gweinyddiaeth dda yn galluogi gofal bugeiliol da. Mae delio â gohebiaeth ac ymholiadau yn effeithlon a chwrtais yn hanfodol. Rhaid cyflawni’r weinyddiaeth yn unol â chyfraith yr Eglwys a'r gyfraith sifil gan ddilyn canllawiau’r Llawlyfr Gweinyddu Plwyf yn y plwyfi.\n10.4 Mae cadw cofrestrau plwyfol a chofnodion i safon uchel yn ofynnol yn gyfreithiol yn ogystal â bod yn rhan o ofal bugeiliol.\n10.5 Mae angen i glerigion sicrhau bod eu holl drafodion ariannol, boed yn bersonol neu'n gorfforaethol, yn bodloni'r safonau moesegol uchaf. Rhaid cael ffiniau llym rhwng cyllid eglwysi ac arian personol er mwyn osgoi'r posibilrwydd o amheuaeth neu amhriodoldeb.\n10.6 Ni ddylai clerigion byth geisio unrhyw fantais neu enillion personol yn rhinwedd eu safle clerigol.\n10.7 Dylai clerigion fod yn hynod ofalus ynghylch derbyn rhoddion personol gan y rhai sydd dan eu gofal ysbrydol. Rhaid i glerigion beidio ag annog pobl i roi, benthyg neu i roi arian neu anrhegion a fydd o fudd uniongyrchol neu anuniongyrchol iddynt hwy neu eu teulu. Os bydd clerigion yn derbyn rhoddion neu gymynroddion sylweddol (dros £500 mewn gwerth), neu'r addewid o gymynrodd gan y rhai sydd dan eu gofal ysbrydol, dylent hysbysu'r Esgob. Yn yr un modd, pan fydd Esgobion yn derbyn rhoddion neu gymynroddion personol sylweddol (dros £500 mewn gwerth) gan y rhai sydd yn eu gofal ysbrydol, dylent hysbysu Cofrestrydd yr Archesgob, a bydd yntau’n cadw cofrestr ohonynt.\n10.8 Ni ddylai clerigion gyflawni unrhyw ddyletswyddau proffesiynol os cânt gyngor meddygol i beidio, na gweithredu dan ddylanwad alcohol neu gyffuriau.\n10.9 Rhaid i glerigion fod yn ymwybodol bod eu hymddygiad personol yn adlewyrchu nid yn unig ar eu gweinidogaeth ond hefyd ar enw da ac uniondeb yr Eglwys a’r Eglwys yng Nghymru yn benodol. Nid yw'r ymddygiad canlynol yn dderbyniol:\n- Defnyddio cyffuriau anghyfreithlon nad ydynt yn rhai presgripsiwn\n- Camddefnyddio alcohol neu feddwdod\n- Defnyddio iaith gableddus, faleisus a allai fod yn dramgwyddus\n- Ymddygiad treisgar neu anweddus\nOs amheuir bod clerig yn camddefnyddio alcohol neu gyffuriau, rhaid iddynt o’u gwirfodd ddilyn llwybr adferiad. Os na chaiff camau adferiad eu dilyn neu os bydd camddefnydd yn parhau ar ôl i glerigion ddilyn llwybr adferiad, bydd hyn yn gyfystyr â thorri'r canllawiau gweinidogol ac felly gellir disgwyl i'r mater gael ei gyfeirio at Dribiwnlys Disgyblu'r Eglwys yng Nghymru.\n10.10 Disgwylir i glerigion ofalu am eu hiechyd, eu lles a'u diogelwch eu hunain. Dylai pawb warchod eu hunain a'u teulu rhag straen gormodol. (Fel gweinidog, mae'n bwysig gwahaniaethu rhwng pwysau sy’n cael canlyniadau cadarnhaol a straen all gael effaith andwyol ar iechyd a lles.) Dylai clerigion roi sylw dyledus i ddiogelwch personol gan osgoi unrhyw risg ddiangen.\n“Pobl Dduw yw’r Eglwys, Corff Crist, a Theml yr Ysbryd Glân. A wnewch chi ymdrechu i hyrwyddo undod, heddwch a chariad ymhlith y rhai rydych chi'n eu gwasanaethu?”\n11.1 Mae cynnal enw da'r Eglwys yn y gymuned i raddau helaeth yn dibynnu ar esiampl ei chlerigion. Dylent hwy gydnabod eu rôl fel cynrychiolwyr cyhoeddus yr Eglwys a dylai eu bywydau gyfoethogi ac ymgorffori’r gwaith o gyhoeddi’r Efengyl.\n11.2 Mae clerigion yn cael eu cynghori i drysori eu gofod personol a theuluol, serch hynny, rhaid i glerigion ddeall bod gan eu plwyfolion neu'r sawl sy’n derbyn eu gofal bugeiliol hawl i lefel gymwys o argaeledd a hygyrchedd. Dylid rhoi hysbysiad cyhoeddus ynghylch argaeledd clerigion ar gyfer ymholiadau nad ydynt yn rhai brys. Fodd bynnag, disgwylir i glerigion ddelio ag argyfyngau wrth iddynt godi. Ym mhob amgylchiad, mae ymateb prydlon a graslon i bob cais am gymorth yn dangos gofal. Dylai rhifau ffôn a, lle y bo'n briodol, cyfeiriadau e-bost fod ar gael yn hawdd.\n11.3 Mae gan glerigion rôl a galwad benodol i fod yn gyfrwng i wella a chymodi ar gyfer y rhai sydd dan eu gofal.\n11.4 Dylai’r alwad ar glerigion i fod yn weision i'r gymuned gynnwys eu gweinidogaeth broffwydol i'r rhai sydd mewn perygl ysbrydol a moesol.\n“Ydych chi'n ymddiried eu bod, drwy ras Duw, yn deilwng i gael eu hordeinio? A wnewch chi eu cefnogi yn eu gweinidogaeth?”\n12.1 Mae 'Gofal i ofalwyr' yn sylfaenol. Mae angen cefnogi clerigion ac mae gan leygion rôl benodol a sylweddol yng ngofal bugeiliol clerigion.\n12.2 Dylai swyddogion y plwyf, yn enwedig wardeiniaid yr eglwys, gyda chyngor swyddogion yr Esgobaeth, chwarae eu rhan, wrth sicrhau bod gan eu clerigion:\n- amgylchedd diogel i fyw a gweithio;\n- digon o amser i ffwrdd ar gyfer gorffwys, hamdden a gwyliau priodol; (Efallai y bydd angen hyblygrwydd o ran darparu ac amseru gwasanaethau er mwyn i hyn fod yn bosibl.)\n- cyfle blynyddol i encilio;\n- cymorth gweinyddol priodol;\n- ad-dalu treuliau gweinidogol yn llawn;\n- rhyddhau priodol ar gyfer dyletswyddau plwyfol ychwanegol;\n- anogaeth i weinidogaethu i'r gymuned gyfan ac nid i'r gynulleidfa yn unig.\n12.3 Yr esgob fydd yn gyfrifol am les clerigion pan fydd yn gwneud Datganiad o Ufudd-dod Canonaidd. Mae'n rhannu'r cyfrifoldeb hwn gydag esgobion cynorthwyol, archddiaconiaid a deoniaid ardal.\n12.4 Dylid annog clerigion i ddatblygu’r cyfle i gefnogi ei gilydd a rhoi gofal bugeiliol o fewn cabidwl, grŵp cell, neu grwpiau cyfoed eraill. Dylid annog pob clerig hefyd i gael cyfarwyddydd ysbrydol, enaid cytun neu gyffeswr i gefnogi ei fywyd ysbrydol a helpu i ddatblygu ei dwf mewn hunan-ddealltwriaeth. Os oes angen, dylid rhoi cymorth i ddod o hyd i berson o'r fath.\n12.5 Bydd cyfeiriadur neu restr o adnoddau Gofal Bugeiliol a Chwnsela yn cael eu llunio a'u darparu i'r clerigion ac i'w teuluoedd, fel y gallant wneud eu trefniadau eu hunain i ddod o hyd i gymorth a chefnogaeth yn ôl eu dymuniad. Dylai cymorth ariannol fod ar gael yn yr esgobaeth (neu'r dalaith) i gynorthwyo'r clerigion i dalu am gymorth priodol os oes angen.\n12.6 Dylid sicrhau cyfrinachedd ar bob lefel. Felly, dylai'r ffiniau rhwng gwahanol bobl sy'n ymwneud â gofal o'r fath gael eu cydnabod gan bawb yn strwythurau'r esgobaeth, yn enwedig lle mae materion cymorth ariannol yn gysylltiedig. Mae angen i gynghorwyr mewn gofal bugeiliol fod yn hynod ofalus i gynnal y ffiniau hyn wrth wneud atgyfeiriadau neu wneud adroddiadau i'w cydweithwyr esgobaethol.\n12.7 Dylai'r esgob, neu ei gynrychiolwyr hyfforddedig, gynnal adolygiad rheolaidd o waith pob gweinidog a dylai hyn fod yn amlwg yn gysylltiedig â datblygiad gweinidogaeth yr unigolyn, yng nghyd-destun anghenion yr Eglwys.\n12.8 Os oes rhyw fath o ymgynghoriaeth gwaith ar gyfer clerigion ar gael, dylai gael ei gynnig gan bersonél hyfforddedig y mae eu gwaith yn cael ei fonitro a'i adolygu gan yr esgob.\n12.9 Dylid darparu cytundeb gwaith i glerigion sydd wedi'u trwyddedu o dan sêl ond nad ydynt yn cael cyflog, sy'n nodi’n glir ffiniau amser a chyfrifoldeb y cytunwyd arnynt.\n12.10 Mae gan bob esgobaeth ddyletswydd i ddarparu addysg weinidogol barhaus drwy gydol gweinidogaeth clerigion. Dylai hyn gynnwys hyfforddiant digonol ac addas mewn materion ariannol, gweinyddol a rheolaethol.\n12.11 Mewn gweinyddiaethau deuol, lle mae gan glerigion gyfrifoldeb plwyfol a 'sector', dylid cael dealltwriaeth ysgrifenedig glir rhwng esgobaeth, plwyf(i) a gweinidog ynghylch ble mae'r ffiniau.\n12.12 Dylai cymorth a chyngor ar y materion ymarferol, seicolegol ac emosiynol dan sylw fod ar gael yn rhwydd i glerigion sy'n nesáu at ymddeol ac i'w teuluoedd.\n12.13 Dylai'r esgob a'r rhai gyda gofal bugeiliol am glerigion, trwy air a gweithred, annog y clerigion i fabwysiadu ffordd iach o fyw. Dylai hyn gynnwys digon o amser ar gyfer hamdden ac adloniant, drwy gymryd diwrnodau i ffwrdd a'u hawl gwyliau llawn, datblygu diddordebau y tu allan i'w prif faes gweinidogaeth, a chynnal ymrwymiad i ddatblygu a gofalu amdanynt eu hunain ac am eu perthynas bersonol ag eraill. Dylid blaenoriaethu’r dasg o gynorthwyo clerigion i ddeall a goresgyn unrhyw ddisgwyliadau afrealistig sydd ymhlyg ynddyn nhw eu hunain, ac sydd gan y byd y tu allan. Dylid nodi a mynd i'r afael ag anghenion penodol clerigion priod a chlerigion sengl.


Newyddion Myfyrwyr Mai 2017 – Bywyd Myfyrwyr Prifysgol Bangor, Prifysgol Bangor\nNewyddion Myfyrwyr: Mai 2017\nBu criw o fyfyrwyr Gwyddorau Cymdeithas ar daith gyffrous i Berlin yn ystod wythnos gyntaf gwyliau'r Pasg ym mis Ebrill. Aeth trideg o fyfyrwyr a thri aelod staff i brifddinas yr Almaen ar y daith dramor gyntaf i'w threfnu ar y cyd rhwng yr Ysgol a'r Gymdeithas Gwyddorau Cymdeithas ers rhai blynyddoedd. Roedd y syniad i gynnal y daith yn gysylltiedig yn wreiddiol â dathliadau pen-blwydd yr Ysgol yn 50 y llynedd. Berlin oedd dewis cyntaf y myfyrwyr oherwydd ei hatyniadau hanesyddol, diwylliannol a chymdeithasol.\nDewiswyd deg myfyrwraig o Brifysgol Bangor i gynrychioli timau prifysgolion Cymru yng nghystadleuaeth y Gwledydd Cartref yn ddiweddar.


Cyfarfod Pwysig Ysgolion Sul\nGwahoddiad i bawb sy'n poeni am ddyfodol yr Ysgolion Sul i gyfarfod yn Bow St. ger Aberystwyth ganol mis Medi. Trafod ffyrdd o wynebu'r dyfodol gyda'n gilydd.\nYmholiad Iaith Iechyd a Gofal\nYr Undeb yn croesawu bwriad Comisiynydd y Gymraeg i gynnal ymholiad statudol i’r defnydd o'r iaith mewn iechyd a gofal. Bu’r Undeb yn ymgyrchu ers blynyddoedd i fynnu gwasanaeth trwy gyfrwng y Gymraeg i bobl sy’n sâl, yn hen, neu’n fregus.\nBlas o Undeb Penfro 2012\nDelweddau o'r cyfarfodydd, yr oedfaon a'r cyflwyniad. Blas o ddigwyddiadau Cyfarfodydd Blynyddol Undeb yr Annibynwyr yn ardal Abergwaun, 12-14 Gorffennaf 2012.


Rhannu'r Baich: Bwlio Yw Hyn Neu Beidio? - PwyntTeulu Cymru\nRhannu’r Baich: Bwlio Yw Hyn Neu Beidio?\nAddysg Cyngor Teulu a Magu Plant Rhannu'r Baich | gan golygyddpwyntteulu | Apr 10th 2018\nMae rhiant yn poeni os yw ei phlentyn ifanc yn cael ei fwlio yn yr ysgol, neu os mai ymddygiad normal ydy hyn i fechgyn pump oed. Gofynnodd i PwyntTeulu am gyngor.\nRhannwch eich barn yn yr adran sylwadau isod neu ar ein tudalen Facebook.\nMae fy mab pump oed yn mynd i ysgol fach gyda llond llaw o fechgyn eraill yn y dosbarth. Mae’r bechgyn eraill yn gau allan. Os yw’n cael chwarae weithiau nid yw’n hoff iawn am eu bod nhw’n chwarae’n rhy frwnt. Mae’n tueddu chwarae ei hun, neu’n gyda’r genethod os caiff.\nMae’n torri fy nghalon i feddwl amdano ar ben ei hun, ac rwyf wedi bod i’r ysgol i siarad gyda’r athrawes, sydd yn dweud byddant yn cadw llygaid arno. Roedd hyn ychydig wythnosau’n ôl bellach, a dyw’r sefyllfa’n gwella dim i’w weld.\nMaen nhw’n ifanc iawn, felly dwi ddim yn hoff o ddefnyddio geiriau fel bwlio , ond dyma’r union air byddwn i’n ei alw os byddant ychydig yn hŷn. Dylwn i boeni am hyn, neu dylwn i’w adael a gobeithio bod y sefyllfa’n gwella?\nHelo, a diolch i chi am gysylltu gyda ni yma yn PwyntTeulu gyda’ch pryderon am eich mab. Mae’n naturiol i chi boeni am beth sy’n digwydd yn yr ysgol a sut effaith mae hyn yn ei gael arno.\nMae ynysoli rhywun yn ffurf o fwlio, ac os mai dyma sy’n digwydd yna mae’n rhesymol i chi wneud rhywbeth i wella’r sefyllfa.\nParhewch i holi’r ysgol\nRydych chi wedi disgrifio mewn manylder. Pan aethoch chi i’r ysgol, oedden nhw’n derbyn mai dyma oedd wedi bod yn digwydd? Mae’n anodd iawn i athrawon neu staff ar yr iard i sylweddoli ar bopeth, yn enwedig os mai rhywbeth unigryw ydyw. Ond, os yw hyn yn digwydd yn rheolaidd, dylent wedi sylweddoli a gweithredu arno.\nMae’n beth da eu bod yn cadw llygaid arno, ond ydy hyn yn wir gyda’r plant eraill sy’n rhan o’r sefyllfa yma hefyd? Wnaethoch chi drefnu cyfarfod eto i drafod sut mae’r sefyllfa wedi gwella? Os ddim, ac yn enwedig gan nad oes gwelliant wedi bod, yna efallai gallech chi ail gysylltu â’r ysgol?\nOs siaradoch chi â’r athro dosbarth cynt, yna efallai siaradwch â’r prifathro y tro yma. Nid yw’n afresymol i chi ofyn pa gamau sydd wedi’u cymryd os ydynt wedi gweld ymddygiad pryderus. Hefyd, pa gamau sydd wedi u cymryd i atgoffa’r plant eraill i drin pawb mewn ffordd garedig, i gofio cynnwys pawb ac i gymryd eu tro? Oes gan ysgol eich mab system debyg i fainc bydi fydda’n gallu helpu mewn sefyllfa fel hyn? Os ddim, efallai gallech chi â’ch mab fod yn rheswm dros sefydlu un. Gallai hyn gael effaith positif iawn ar hunanhyder eich mab.\nGobeithiwn fod hyn yn helpu datrys y sefyllfa. Os ddim, mae yna drefn ffurfiol i’w ddilyn i sicrhau bod yr ysgol yn gwneud popeth y dylent i wneud eich mab deimlo’n hapus ac yn ddiogel yn mynd i’r ysgol. Bydd gan yr ysgol bolisi gwrth-fwlio, ac mae gennych chi hawl i weld hwn. Mae’r mwyafrif o ysgolion yn ei gyhoeddi ar eu gwefan. Gallech chi ddefnyddio hwn i sicrhau eich bod yn dilyn y drefn gywir os oes rhaid dilyn camau pellach – yn y gobaith nad fydd rhaid i chi wneud hyn wrth gwrs.\nSiarad â’r rhieni\nOpsiwn arall fydda siarad gyda rhieni’r plant eraill. Fel arfer, dyw rhieni ddim yn ymwybodol o’r pethau mae eu plant yn ei wneud a byddai’n achosi gofid iddynt i ddeall bod eu plentyn yn achosi i’ch mab chi deimlo fel y mae. Ond mae yna beryglon ynghlwm â hyn wrth gwrs. Bydd rhai rhieni yn teimlo fel bod hyn yn ymosodiad ar eu rhianta, neu eu plentyn, ac efallai’n ymateb yn ddrwg. Tybed os byddai’n bosib i chi fagu gwell perthynas rhwng eich mab a’r bechgyn eraill wrth roi gwahoddiad iddynt ddod draw i chwarae (efallai un ar y tro)? Efallai bydd eich mab yn teimlo’n fwy hyderus wedyn mewn sefyllfa grŵp os yw’n magu cyfeillgarwch gydag unigolion.\nDygwch i’ch mab sut i gymryd rheolaeth\nYn olaf, er pa mor anodd ydyw, yn enwedig gyda phlentyn mor ifanc, weithiau mae’n rhaid ceisio’u cyfarparu gyda gwydnwch. Gwydnwch ydy’r gallu i ‘ddod yn ôl’ o gyfnodau anodd a heriau eraill arwyddocaol. Mae’n cynnwys gallu ymdrin â phwysau yn effeithiol, a goroesi cyfnodau anodd gyda chanlyniadau da.\nMewn sefyllfa lle mae’n cael ei drin yn annheg gan y bechgyn eraill, efallai gallech chi ymarfer y pethau gellid ei ddweud wrthynt. Neu efallai gallech chi ymarfer beth i ddweud wrth athro/staff iard pan fydd y bechgyn eraill ddim yn gwrando arno. Mae’n bwysig iddo deimlo’n rhan o’r datrysiad yn y sefyllfa yma. Gallech chi roi’r offer iddo i wella’r sefyllfa yma.\nGobeithiwn fod rhai o’r syniadau yma yn ddefnyddiol a bydd pethau’n dechrau gwella. Diolch i chi eto am gysylltu.\nY Tîm PwyntTeulu\nDyma rhai erthyglau o’n harchif:\nRhannu’r Baich: Nid Yw’n Chwarae Gyda Phlant Eraill\nRhannu’r Baich: Pam Nad Yw Eisiau Mynd i’r Ysgol?\nRhannu’r Baich… Trafferthion Iechyd Meddwl Fy Mab


Cymru a’r Lludw – Golwg360\nDoes dim hanner digon o sylw yn cael ei roi i’r ‘W’ sydd ar goll o’r talfyriad ECB ar gyfer yr England and Wales Cricket Board, ond mae Cymru wedi chwarae rhan bwysig yn natblygiad neu yrfaoedd pump o’r chwaraewyr fydd yn chwarae yng Nghyfres y Lludw yn Awstralia fis nesaf.\nBydd y gemau prawf yn dechrau yn y Gabba yn Brisbane, cyn mynd i’r Adelaide Oval, yr MCG ym Melbourne a’r SCG yn Sydney, cyn gorffen yn y WACA yn Perth.\nMae carfannau Lloegr ac Awstralia bellach wedi cael eu cyhoeddi ar gyfer Cyfres y Lludw yn Awstralia fis nesaf.\nYng ngharfan Lloegr mae Jack Leach a Rory Burns, dau chwaraewr a gafodd eu haddysg ac a ddatblygodd eu crefft fel cricedwyr yn nhîm Prifysgolion Caerdydd yr MCC. A daeth cadarnhad fod dau chwaraewr tramor Morgannwg, y bowliwr cyflym Michael Neser a’r batiwr Marnus Labuschagne, yng ngharfan Awstralia ochr yn ochr â’u cyn-fatiwr Usman Khawaja.\nAr drothwy’r gyfres, dyma gip ar y rhan bwysig mae Cymru wedi’i chwarae yn eu gyrfaoedd.\nAr ôl graddio o Academi Clwb Criced Gwlad yr Haf yn 2010 ac ennill cytundeb proffesiynol gyda’r sir tra ei fod e hefyd yn chwarae i Dorset ym Mhencampwriaeth y Siroedd Llai, aeth Jack Leach yn ei flaen i chwarae i dîm Prifysgol Fetropolitan Caerdydd yn 2011 a 2012 wrth astudio ar gyfer gradd mewn Hyfforddiant Chwaraeon.\nDaeth ei awr fawr ar y llwyfan rhyngwladol pan sgoriodd e un rhediad hollbwysig mewn partneriaeth o 76 gyda Ben Stokes yn Headingley wrth iddyn nhw gwrso’u nod uchaf erioed, 359, yn llwyddiannus cyn mynd yn eu blaenau i gipio’r gyfres.\nDydy e ddim wedi chwarae criced rhyngwladol yn Lloegr ers Cyfres y Lludw 2019.\nOnd gallai Lloegr unioni’r gyfres gyda buddugoliaeth ar yr Oval\nMae gan Rory Burns y sgôr dosbarth cyntaf gorau (230) yn hanes Prifysgolion Caerdydd yr MCC, a daeth y batiad hwnnw yn erbyn Rhydychen. Tarodd e ganred yn erbyn Sussex ac Essex a hanner canred yn erbyn Hampshire gan ennill gwobr Brydeinig am ei ymdrechion.\nAr ôl treialon gyda Hampshire a Surrey, cafodd e gytundeb gyda Surrey, lle mae e bellach yn gapten ac fe arweiniodd e’r sir i’w tlws cyntaf ym Mhencampwriaeth y Siroedd ers 2002 yn 2018 a sgorio dros 1,000 o rediadau am y pumed tymor yn olynol a gorffen yn brif sgoriwr y gystadleuaeth.\nEnillodd ei le yn nhîm Lloegr y tymor hwnnw yn agor y batio yn erbyn Sri Lanca cyn mynd ar daith i India’r Gorllewin. Cafodd ei ddewis yn y garfan ar gyfer y Lludw yn 2019, a sgorio’i ganred cyntaf (133) yn y prawf cyntaf a sgorio cyfanswm o 390 o rediadau yn y gyfres. Daeth ei ail yn ystod y gaeaf yn erbyn Seland Newydd. Ar ôl sawl cyfres siomedig, roedd e’n ôl ar ei orau yn erbyn Seland Newydd eleni, gyda sgôr o 132 yn y prawf cyntaf ac 81 yn yr ail a chafodd ei enwi’n chwaraewr gorau Lloegr yn y gyfres.\nGall Morgannwg hawlio cryn dipyn o’r clod am ddatblygiad y batiwr o Awstralia dros y blynyddoedd diwethaf. Doedd neb yn gwybod fawr ddim amdano fe pan ymunodd e â’r sir ar ddechrau tymor 2019, ac roedd Morgannwg yn ffyddiog eu bod nhw wedi dod o hyd i chwaraewr fyddai’n chwaraewr sirol cadarn.\nPan ddaeth i Gymru ar gyfer hanner cyntaf tymor 2019 yn 24 oed, roedd e ond wedi taro pedwar canred dosbarth cyntaf, gyda sgôr gorau o 134. Roedd e ond wedi chwarae mewn pum gêm brawf, gyda sgôr gorau o 81 yn erbyn Sri Lanca.\nAllai neb, felly, fod wedi darogan y byddai’n dod yn un o chwaraewyr amlyca’r byd criced rhyngwladol cyn diwedd y tymor hwnnw. Yn ei ddeg gêm gyntaf i Forgannwg, sgoriodd e gyfanswm o 1,114 o rediadau gan ennill ei le yn nhîm Awstralia ar gyfer y Lludw. Daeth e i’r cae yn ystod y gêm braf yn y Lludw yn Lord’s fel yr eilydd cyfergyd cyntaf erioed yn lle’r capten Steve Smith. Erbyn diwedd y flwyddyn, roedd e wedi sgorio mwy o rediadau mewn gemau prawf na neb arall yn y byd y flwyddyn honno. Sgoriodd e bedwar canred mewn pum gêm yn erbyn Pacistan a Seland Newydd, gan gynnwys canred dwbl yn Sydney.\nFis Ionawr y llynedd, enillodd e wobr y chwaraewr gorau i dorri drwodd gan yr ICC. Fis yn ddiweddarach, cafodd ei enwi’n Chwaraewr Gemau Prawf y Flwyddyn yn Awstralia, ac yn un o bum Cricedwr y Flwyddyn gan Wisden – gwobr sydd ond yn cael ei roi unwaith i gricedwr yn ystod ei yrfa.\nGyda Tim Paine, capten Awstralia, wedi camu o’r neilltu’n ddiweddar, y gred yw na fydd hi’n hir cyn i Labuschagne arwain ei wlad er mai Pat Cummins sy’n debygol o arwain y tîm drwy gydol y Lludw.\nYm marn Marnus: “Gall dod yma fy ngwella i fel cricedwr”\nMae gan brif dîm criced Cymru un o chwaraewyr gorau’r byd\nDiwrnod o gerrig milltir i Forgannwg i ddechrau’r tymor criced\nTri chwaraewr wedi sgorio cant, a dau enw newydd yn y llyfrau hanes\nUn arall oedd wedi creu cryn argraff yn ystod ei gyfnod gyda Morgannwg yn 2018 yw Usman Khawaja, y cricedwr cyntaf i’w eni ym Mhacistan a’r Mwslim cyntaf i gynrychioli Awstralia.\nCreodd e hanes gyda thri chanred yn ei dair gêm gyntaf i Forgannwg, y chwaraewr cyntaf yn hanes y sir i gyflawni’r gamp. Dau oedd y record flaenorol, gan Javed Miandad, arwr tad Khawaja, yn 1980. Ar ôl sgorio 103 yn erbyn Swydd Northampton, aeth yn ei flaen i sgorio 125 oddi cartref yn erbyn Swydd Warwick a 126 yn erbyn Swydd Derby ar gae San Helen.\nMae e wedi bod i mewn ac allan o’r tîm cenedlaethol dros y blynyddoedd, a dydy e ddim wedi cynrychioli’i wlad ers Cyfres y Lludw 2019 cyn i Steve Smith ddychwelyd ar ôl y cyfergyd oedd wedi rhoi’r cyfle euraid i Labuschagne ddisgleirio. Ond mae Khawaja yn ôl ar ei orau yn 34 oed ac mae’n debygol o gystadlu yn erbyn Travis Head am safle rhif pump yn y drefn fatio – er bod y ddau wedi methu tanio yn y gêm rhwng Queensland a De Awstralia yn y Sheffield Shield, gyda Labuschagne yn sgorio canred.\nCanred hanesyddol i Usman Khawaja yng Nghaerdydd\nY batiwr cyntaf erioed yn hanes Morgannwg i sgorio tri chanred mewn tair gêm yn olynol\nDaeth Michael Neser i Forgannwg ar gyfer tymor 2021, gan ymuno â Labuschagne, ei gyd-chwaraewr yn Queensland. Doedd hi ddim yn hir cyn iddo fe danio yng Nghymru, ond mae’n wynebu cryn her wrth geisio ennill ei le yn y tîm prawf, gan fod gan Awstralia’r triawd peryglus – Mitchell Starc, Josh Hazlewood a’r is-gapten Pat Cummins fel bowlwyr cyflym.\nPan ymunodd e â Morgannwg yn niwedd 2020, roedd e wedi cipio 186 o wicedi mewn 56 o gemau dosbarth cyntaf, ac wedi cipio pum wiced mewn batiad bedair gwaith yn ystod ei yrfa. Gyda’r bat, daeth ei ganred cyntaf mewn gemau dosbarth cyntaf wythnos cyn iddo fe ymuno â Morgannwg, ac mae’n cael ei ystyried yn chwaraewr amryddawn erbyn hyn.\nMewn pum gêm Bencampwriaeth i Forgannwg yn 2021, cipiodd e 23 o wicedi ar gyfartaledd o 16.78, gan gynnwys pum wiced mewn batiad yn erbyn tîm Swydd Efrog. Yn ystod y batiad hwnnw, fe gipiodd e wicedi tri batiwr rhyngwladol – Adam Lyth, Gary Balance a Dom Bess.\nBydd Michael Neser yn ymuno â’r sir fel chwaraewr tramor y tymor nesaf\nBydd y prawf cyntaf yn y Gabba yn Brisbane yn dechrau ddydd Mercher (Rhagfyr 8):\nPrawf 1af: Rhagfyr 8-12, Brisbane (Gabba) (00:00 GMT)\n2il brawf: Rhagfyr 16-20, Adelaide (d/n) (04:00 GMT)\n3ydd prawf: Rhagfyr 26-30, Melbourne (23:30 GMT, Rhagfyr 25-29)\n4ydd prawf: Ionawr 5-9, Sydney (23:30 GMT, Ionawr 4-8)\n5ed prawf: Ionawr 14-18, Perth (02:30 GMT)\nCafodd gemau’r Scarlets a Rygbi Caerdydd yn Ne Affrica eu gohirio


Llabedlys deufin - Wicipedia\nRhywogaeth: S. subellipticum\nMath o blanhigyn, di-flodau, ac un o lysiau'r afu yw Llabedlys deufin (enw gwyddonol: Solenostoma subellipticum; enw Saesneg: two-lipped flapwort). O ran tacson, mae'n perthyn i urdd y Jungermanniales, o fewn y dosbarth Jungermanniopsida.\nSafonwyd yr enw Llabedlys deufin gan un o brosiectau . Mae cronfeydd data Llên Natur (un o brosiectau Cymdeithas Edward Llwyd) ar drwydded agored CC 4.0. Chwiliwch am ragor o wybodaeth ar y rhywogaeth hon ar wefan Llên Natur e.e. yr adran Bywiadur, a chyfrannwch er mwyn datblygu'r erthygl hon ymhellach.\nWedi dod o "https://cy.wikipedia.org/w/index.php?title=Llabedlys_deufin&oldid=9354544"


Chris Cooke yn achub gêm gyfartal me Forgannwg Noticias\nChris Cooke yn achub gêm gyfartal me Forgannwg\nLlwyddodd y capten Chris Cooke me fatio soy corrió helaeth o r prynhawn ar y diwrnod olaf er mwyn sicrhau gêm gyfartal me Forgannwg yng Nghaerwrangon yn Nhlws B\n11 Ağustos 2020 Salı 14:27\nLlwyddodd y capten Chris Cooke me fatio soy corrió helaeth o r prynhawn ar y diwrnod olaf er mwyn sicrhau gêm gyfartal me Forgannwg yng Nghaerwrangon yn Nhlws Bob Willis.\nFe ddechreuodd Sir Gaerwrangon y diwrnod olaf â mantais o 179 o rediadau, ar sgôr o 98-2.\nLlwyddon nhw me gyrraedd sgôr o 276-6 cyn dod â u'batiad i ben toc ar ôl cinio, gan obeithio bowlio Morgannwg allan cyn diwedd y dydd.\nCafodd Morgannwg ddechrau trychinebus me'w granizo fatiad gan golli tair wiced gynnar, cyn me Billy Raíz de un Cooke sefydlogi r largo.\nLlwyddodd y capten me fynd yn ei flaen me gael 74 o rediadau cyn cael ei fowlio allan gan Jake Libby, ond roedd gan Morgannwg emplazamiento de dair wiced yn weddill ar sgôr o 141-7 ar ddiwedd y diwrnod er mwyn sicrhau gêm gyfartal.\nSir Gaerwrangon v Morgannwg - sgôr terfynol\nSir Gaerwrangon - batiad cyntaf = 455 am 8\nail fatiad = 276 am 6\nMorgannwg - batiad cyntaf = 374\nail fatiad = 141 am 7